Боғча ошпазидан пул талаб қилган мудира қўлга тушди\nБоғча ошпазидан пул талаб қилган мудира...\n25.09.2018 19:35 0 2384\nХоразм вилоятининг Гурлан туманида жойлашган 24-сонли мактабгача таълим муассаси ошпази М.Х илтимос билан мудиранинг қабулига киради. Ошпаз аёл оилавий шароитига ёрдам бўлиши учун ўзи ишлаётган 0,75 штат бирлигидаги ишини 1 ставкага кўпайтириб беришни илтимос қилади. Мудира опа бу масала муаммосиз ҳал бўлиши учун озгина ҳаражат кераклигини билдиради. Яъни, мудира С.М. 200 минг сўм эвазига ошпаз М.Х.га иш битишини билдириб, таъмагирлик қилади.\nФуқаро М.Х. мазкур ҳолат юзасидан Ўзбекистон Республикаси Бош прокуратураси ҳузуридаги Иқтисодий жиноятларга қарши курашиш департаментининг Гурлан туман бўлимига ариза билан мурожаат қилади.\nУшбу аризага асосан Департаментнинг Гурлан туман бўлими томонидан бошқа ҳуқуқни муҳофаза қилувчи органлар билан ҳамкорликда тезкор тадбир ўтказилди.\nТадбирда Гурлан туманидаги 24-сонли мактабгача таълим муассасаси мудираси мавқеидан фойдаланиб, таъмагирлик йўли билан 200 минг сўм пора пулларини олаётган вақтда ашёвий далиллар билан қўлга олинган.\nҲозирда мазкур ҳолат юзасидан Иқтисодий жиноятларга қарши курашиш департаментининг Гурлан туман бўлими томонидан фуқаро С.Мга нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилиб, терговга тегишлилиги бўйича Гурлан туман прокуратурасига юборилган.\nпора хоразм мудира


Ташқи савдо операцияларини тартибга солиш ўзгартирилмоқда | BUXGALTER.UZ\nТашқи савдо операцияларини тартибга солиш ўзгартирилмоқда\nҚҲТБТ порталида Президентнинг ташқи савдо операцияларини рағбатлантиришга қаратилган Фармони лойиҳаси эълон қилинган. Ўзгартиришлар ва қўшимчаларнинг моҳияти нимада? Ҳужжатнинг якуний таҳририда яна нималарни инобатга олиш мақсадга мувофиқ бўлади? Тафсилотлар – buxgalter.uz шарҳида.\nБугунги кунда барча ташқи савдо шартномалари Ташқи савдо операцияларининг ягона электрон ахборот тизими (ТСОЯЭАТ) орқали мониторингдан ўтказилади, 3 минг АҚШ долларигача бўлган товарлар (хизматлар) экспорти бундан мустасно. Лойиҳага мувофиқ товарлар (хизматлар) экспорти бўйича истисно 5 минг АҚШ долларигача кенгайтирилади.\nЭкспорт операциялари бўйича муддати ўтказиб юборилган дебитор қарздорлик ҳосил бўлишини ҳисоблашнинг ягона муддати (кейинчалик санкция қўллаш билан) 120 кундан 180 кунгача оширилади.\nЛойиҳа қуйидаги шартларга риоя қилинган тақдирда товарларни (ишлар, хизматларни) Ўзбекистон Республикаси ҳудудига ҳақиқатда олиб кириш мажбуриятисиз сотиб олиш ва сотишга йўл қўяди:\nмазкур операциялар бўйича ахборотни ТСОЯЭАТга киритиш;\nтоварларни (ишлар, хизматларни) етказиб бериш хизматига оид шартномаларни тузиш асосида - бошқа норезидентга трансферабель аккредитивлар ва бошқа тўлов ҳужжатларини қўллашни инобатга олган ҳолда операцияларни амалга ошириш;\nтоварлар (ишлар, хизматлар)ни реализация қилиш амалга оширилган санадан бошлаб 180 календарь куни мобайнида Ўзбекистон Республикаси банкларидаги ҳисоб рақамларига пул маблағларини ўтказиш. Ушбу муддатнинг бузилиши муддати ўтган дебитор қарздорлик сифатида қаралади.\nШунингдек, лойиҳага асосан товарларни (ишлар, хизматларни) Ўзбекистон Республикаси ҳудудига ҳақиқатда олиб кириш мажбуриятисиз сотиб олиш ва сотиш операцияларини амалга ошириш чоғида:\nўзбекистонлик экспорт қилувчилар томонидан олинган тушумни бошқа юридик шахслар фойдасига қайта беришга рухсат этилади ;\nбундай операциялар савдо-воситачилик хизмати кўрсатиш фаолияти деб қаралади ва савдо-воситачилик хизмати кўрсатиш буйича белгиланган тартибда солиққа тортилади.\nЛойиҳадаги таклифлар, шубҳасиз, эътиборга молик, айниқса – муддати ўтган дебитор қарздорликни аниқлаш учун муддатнинг узайтирилиши. Шу билан бирга, “Норма” экспертларининг фикрига кўра, лойиҳада:\n1) валюта назорати қоидаларига импорт ва экспорт божхона режимларидан фарқли божхона режимларида божхона чегараси орқали ўтиш билан боғлиқ бошқа ҳолларни киритиш имкониятини кўриб чиқиш;\n2) товарларни (ишлар, хизматларни) Ўзбекистон Республикаси ҳудудига ҳақиқатда олиб кириш мажбуриятисиз сотиб олиш ва сотиш операциялари - ёки савдо, ёхуд воситачилик операциялари сифатида қаралиши зарур.


Барча мактабларда Бобур таваллудининг 536 йиллиги кенг нишонланди\n2019.02.14 | Янгиликлар\nЎзбекистон Республикаси Халқ таълими вазирлиги томонидан 14 февраль — буюк шоир, олим, давлат ва жамоат арбоби Заҳириддин Муҳаммад Бобур таваллудининг 536 йиллиги муносабати билан барча таълим муассасаларда маънавий-маърифий тадбирлар ташкил этилди.\nХусусан, ўқувчилар ўртасида “Мушоира кечаси”, “Ғазалхонлик беллашуви”, “Шеърхонлик”, “Донолар бисотидан”, “Баҳру-байт” каби туркум тадбирлар ва адабий кечалар ташкил этилди. Синфлар ўртасида “Энг яхши деворий газета”, “Бобур асарлари билимдони”, “Ўз қўлимиз билан геометрик шакл ясаймиз”, “Бобур ғазаллари билимдони” каби қатор танловлар ўтказилди. Шунингдек, Бобур ҳаёти билан боғлиқ саҳна кўринишлари намойиш этилди ва ғазалларидан намуналар ўқилди.\nТадбирларда халқимизнинг бой маданий мероси, хусусан, буюк аждодимиз Заҳириддин Муҳаммад Бобурнинг бебаҳо илмий-бадиий асарлари жаҳон илм-фани, адабиёти ривожида муҳим аҳамият касб этгани таъкидланди. Бобур ва бобурийлар ҳаёти, ижодий меросини ўрганиш, тарғиб этиш борасида амалга оширилаётган ишлар хусусида ўқувчиларга маълумотлар берилди.\nТадбирлар давомида Ўзбекистон Ёзувчилар уюшмасининг ҳудудий бўлимлари билан ҳамкорликда таълим муассасаларига ёзувчи ва шоирлар таклиф этилди ва улар билан давра суҳбатлари ҳамда учрашувлар ташкил этилди.\nМазкур тадбирларда фаол иштирок этган ўқувчилар “Фахрий ёрлиқ” ва эсдалик совғалар билан тақдирланди.


Бухоролик адвокат ИИВ ходими уриб, қовурғасини синдирганини иддао қилди\n24 ноябр 2020, Тошкент вақти: 03:10\nАвдокат Максуд Камолов\nБухоро шаҳридаги “Бухоро адолати плюс” адвокатлик фирмаси бошлиғи Мақсуд Камолов Озодликка Бухоро вилоят, Ғиждувон туман ИИБ ходими, лейтенант Турсунпўлат Сайидов уни уриб, учта қовурғасини синдириб ташлаганидан шикоят қилди.\nҒиждувон туман ИИБнинг Озодлик суҳбатлашган навбатчиси мазкур ҳодисада жиноят таркиби бўлмагани учун терговолди суриштирув ишлари тўхтатилганини билдирди.\nАммо Мақсуд Камолов Ғиждувон туман прокуратураси ва ички ишлар бўлими раҳбариятини жиноятни “ёпди-ёпди” қилаётганликда айблади.\n65 яшар адвокат Мақсуд Камолов сўзларига кўра, ҳодиса 2018 йилнинг 25 декабрида Ғиждувон туман ички ишлар бўлимида юз берган.\nҒиждувон ИИБ терговчиси унга телефон қилиб, ўз ҳимояси остидаги гумондор шахс иши бўйича ички ишлар идорасига етиб келишни сўрайди.\nМақсуд Камолов ўз енгил автомобилида жамоатчи ёрдамчиси Исоқ Зоиров билан Бухоро шаҳридан Ғиждувон шаҳри марказига маҳаллий вақт билан соат 16:30 да етиб боради.\nҒиждувон туман ички ишлар бўлими назорат-ўтказиш жойида (КПП) адвокатни лейтенант Турсунпўлат Сайидов қарши олади ва ички ишлар идорасига мобил телефон олиб кира олмаслигини айтади.\nМақсуд Камолов сўзларига кўра, у зобитнинг бу тақиқига эътироз билдиради.\n- Барибир мен кирадиган бўлдим. Киришим шарт. Терговчи кутаётганди ичкарида. Кираман деган вақтда тортишиб қолдик, ундан кейин итариб, кўчага чиқармоқчи бўлди. Курткаларимдан тортди ва КППдан кўчага чиқармоқчи бўлди. Мен бунга йўл қўймадим, қўлим билан силтаб ташладим. Шундан сўнг у икки қўлим билан менинг курткамдан олиб КПП хоначасига тортиб олиб кирди, - деб ҳикоя қилди Мақсуд Камолов.\nМақсуд Камолов иддаосича, ички ишлар зобити уни уриб, учта қовурғасини синдирган\nАдвокатнинг иддао қилишича, ички ишлар зобити КПП хонасида уни дўппослайди.\n- Мен умуман кутмагандим, бирданига ўнг қўли мушти билан чап биқинимга уч марта қаттиқ зарба берди. Мен энгашиб қолдим. Кутмагандим. Оғриқдан энгашганимдан кейин тиззаси билан айни биқинимга тепди. Шундан сўнг қўлимни орқага қайириб, мени ички ишлар биносининг ичкарисига, уч қаватли бино ичкарисига олиб кириб кетди, - деди Мақсуд Камолов.\nШовқин-суронни эшитган ички ишлар ходимлари икковлон олдига чиқади.\nМақсуд Камоловнинг иддао қилишича, калтаклаган зобит уни ички ишлар ходимларига топшириб, яна ўз хизмат жойига қайтади.\nАммо, адвокатнинг шикоят қилишича, ички ишлар ходимлари унинг аҳволи оғирлашаётганига эътибор қаратишмайди.\n- Ёрдам кўрсатишни, тез тиббий ёрдам кўрсатишни илтимос қилдим. Лекин бир соат давомида мени ҳеч қандай сабабсиз бино ичкарисидаги фуқароларни қабул қилиш хонасига олиб кириб, ушлаб ўтиришди. Кетишгаям қўйишмайди, тез ёрдам ҳам чақиришмайди, - дейди у.\nМақсуд Камоловнинг қўшимча қилишича, бир соат сўнгра уни ички ишлар ходимлари Ғиждувон туман прокуратурасига олиб кетишади.\nАдвокат талаби билан унинг ёнига туман прокурори келади.\n- Прокурор ҳамманинг олдида "ичгансиз, мастсиз," дедию терговчига қараб, "бунинг ичганлигини аниқлаш учун нарколог текширувидан ўтказинг," деди, - дейди Мақсуд Камолов.\nМақсуд Камолов беморхонада\nМақсуд Камолов ўша куни машина бошқаргани ва "иш вақтида умуман" спиртли ичимликлар ичмаслигини қўшимча қилди.\nМақсуд Камолов маҳаллий вақт билан 21:30 да аҳволи оғирлашгач, прокуратурга ходимлари "Тез тиббий ёрдам" чақиришганини айтди.\nИчки ишлар ва прокуратура ходимлари уни Ғиждувон туман шифохонасига олиб боришади ва у ерда ҳам нарколог кўригидан ўтишни талаб қилишади, бироқ Мақсуд Камолов унга илк тиббий ёрдам кўрсатишни талаб қилади.\nОрадан бир соат ўтиб, соат тақрибан 22:30да уйига кетавериши мумкинлигини маълум қилишади.\n"7,8 ва 9 қовурғалар ёпиқ синган"\nМақсуд Камолов қовурғаси рентген қилинган\nМақсуд Камолов жамоатчи ёрдамчиси Исҳоқ Зойиров ёрдамида ўз машинасида Бухородаги иш жойига қайтади.\n- Жемперимни ечмоқчи бўлиб, қўлимни кўтарганимда, чап биқинимда худди пичоқ санчгандек кучли оғриқ берди ва "непроизвольно" бақириб юбордим. Ўғлим ва ёрдамчим Исҳоқжон мени республика тез тиббий ёрдам марказининг Бухоро филиалига олиб боришди. У ерда мени навбатчи трамватолог-хирурглар кўришди. Рентгендан ўтдим. Шифокорлар пластинкаларни кўриб, "ака, 7, 8 ва 9 қовурғалар ёпиқ синган," дейишди, - дейди Мақсуд Камолов.\nУ айни марказда 9 кун даволаниб чиққанини билдирди.\nМақсуд Камолов аҳволи ҳақида эксперт хулосаси\nАдвокат ҳикоясини унинг ёрдамчиси Исҳоқ Зойиров тасдиқлади ва исбот сифатида рентген сурати ва эскспертиза хулосасини Озодликка юборди.\nОзодлик адвокат иддаоларини текшириш учун Ғиждувон туман ички ишлар идорасига қўнғироқ қилди.\nЎзини "Ички ишлар бўлими навбатчиси", деб таништирган шахс, айни ҳодиса юзасидан хизмат текшируви олиб борилгани ва жиноят таркиби топилмагани учун тўхтатилганини маълум қилди.\nОзодлик 25 декабрда юз берган ҳодисага Ғиждувон туман прокуратурасидан муносабат ололмади.\nШу билан бирга Озодлик Ғиждувон туманидаги ўз манбаси орқали "жиноят иши қўғзатишни рад қилиш тўғрисидаги қарор"и нусхасини қўлга киритди.\nҒиждувон тумани прокурори қарори\nТуман прокурори имзолаган қарорда таъкидланишича, лейтенант Турсунпўлат Сайидов "ҳаракатларида жиноят таркиби аниқланмаганлиги сабабли" жиноят иши тўхтатилган.\nБундай хулоса чиқарилишига, терговолди суриштируви пайтида Турсунпўлат Сайидовнинг адвокат Мақсуд Камоловга нисбатан "куч ишлатмагани" аниқлангани сабаб бўлган.\nАммо Мақсуд Камолов Ғиждувон туман прокуратураси ва ички ишлар бўлими раҳбариятини жиноятни “ёпди-ёпди” қилаётганликда айбламоқда.


Вилоятимиз марказидаги “Аладдин” сунъий қопламали спорт майдонида мини-футбол бўйича Навоий шаҳар “Ҳоким кубоги” мусобақаси ўтказилди.\nНавоий шахар хокимлиги расмий сайти » Hokimiyat » Tadbirlar, uchrashuvlar » “QIZILQUMSEMENT”АЖ – БИРИНЧИ БЎЛДИ\n24-11-2017 17:14 Tadbirlar, uchrashuvlar, Navoiy shahri, Yangiliklar\nВилоятимиз марказидаги "Аладдин” сунъий қопламали спорт майдонида мини-футбол бўйича Навоий шаҳар "Ҳоким кубоги” мусобақаси ўтказилди.\nУнда Навоий шаҳар ва Конимех туманидан ташриф буюрган йигирма тўрт жамоа ўзаро баҳсга киришди. Қизғин ва муросасиз кечган баҳслар иштирокчиларнинг пухта тайёргарлигини намоён қилди. Икки кун давом этган беллашувлар кучлиларни аниқлаб берди. Учинчи ўрин соҳиби бўлган Конимех туманидаги иқтисодиёт ва хизмат кўрсатиш коллежи жамоасининг сардорини суҳбатга тортдик.\n– Турнир ташкилотчиларига раҳмат. Ҳар бир иш ниҳоятда аъло даражада бажарилди. Йигирма тўрт жамоа ичидан фахрли ўринни эгаллаш биз учун кутилмаган омад. Бунга ҳар биримиз астойдил меҳнат қилиб эришдик, – дейди Ерлан Туримуратов.\nФахрли иккинчи ўринни вилоят жисмоний тарбия ва спорт бошқармаси тасарруфидаги спортнинг ўйин турлари ва енгил атлетикага ихтисослаштирилган болалар ва ўсмирлар спорт мактаби жамоаси эгаллади. Жамоа йўриқчи-услубчиси Дилмурод Давронов турнирда олган таассуротларини қуйидагича изоҳлади:\n– Шаҳар ҳокимлигидан миннатдормиз. Мини-футбол билан шуғулланувчилар учун бу турнир келажакда катта мусобақаларда қатнашиш олдидан сабоқ бўлди. Биз ҳар йили "Ҳоким кубоги”да иштирок этамиз. Аммо бу йил қилган меҳнатларимиз, ўйин услубини тўғри танлай олганимиз, футболчиларнинг шижоати билан совриндорлар сафидан жой олдик.\nБарча учрашувларда мухлисларга кўтаринки руҳ бахшида этган, шунингдек, юқори спорт маҳоратига эга бўлган "Qizilqumsement” АЖ футболчилари биринчи бўлишди.\n– Тан олиш керакки, бу йилги рақиблар жуда кучли. Улар мусобақага астойдил тайёргарлик кўрганини исботлай олишди ҳам, – дейди ғолиб жамоа ҳужумчиси Маъруф Тиллаев. – Асосийси, спорт инсонни ҳар томонлама чиниқтиради. Унга ошно бўлганлар асло ютқазмайди.\nШаҳар ҳокими Умарбек Халилов турнир сўнгида ғолиб ва совриндорларни кубок, диплом ҳамда замонавий телевизор, фаол қатнашчиларни эса қимматбаҳо эсдалик совғалари ҳамда фахрий ёрлиқлар билан тақдирлади.\nМусобақанинг муҳим жиҳати шундаки, беллашувга ташриф буюрган бобо-бувилар, ота-оналар бу спорт турига янада иштиёқманд бўлдилар. Қолаверса, кубокда ғайрат-шижоат кўрсатган, ўз жамоасининг шаънини ҳимоя қилган ўйинчилар мухлису томошабинлар олқишига сазовор бўлишди.\nспорт бош мутахассиси.


Энг яхши ҳимоя – ҳужум! - Спорт UZ - Скачать музыку бесплатно новинки музыки 2016-2017\nЭнг яхши ҳимоя – ҳужум!\nМен футбол бўйича Ўзбекистоннинг барча ёш тоифасидаги терма жамоаларнинг халқаро майдонлардаги ўйинларига кўп эътибор қаратаман ва чин юракдан мухлислик қиламан. Нега деганда, юрт шаънини муносиб ҳимоя қилаётган жамоаларимизнинг учрашувларига меҳрим баланд. Омади келиб ғалаба қозонса ўзимни бахтиёр сезаман. Агар мағлуб бўлса…Қатарда ўтаётган ёшлар ўртасидаги Осиё чемпионатининг 1-турида олимпиячиларимиз Ж.Кореяга мағлуб бўлишди. Бу ўйин энди тарих саҳифаларидан жой олди, бўлди тамом. Бу мағлубиятни унутиш керак ва бугунги Ироққа қарши ўйин тактикаси ҳақида бош қотириш керак, вассалом. Буёғи энди мураббийлар штабининг иши деймиз-у, лекин ЎЗБЕКИСТОН номидан футболчилар майдонга тушади-ю, биз мухлислар қараб турайликми. Йўқ, албатта. Биз ҳам терма жамоамиз ҳақида қайғурамиз ва ўз фикримизни билдираверамиз, бундан бошқа чорамиз ҳам йўқ.Ўзбекистон ва Ироқ олимпиячилари ўртасидаги учрашувини интизорлик билан кутаётган мухлисларимиз жамоамиздан фақат ва фақат ғалаба кутаётгани ҳеч кимга сир эмас. Ушбу ўйинни “ҳаёт-мамот” жанги дея эътироф этишимиз мумкин. Шуни ҳам алоҳида эътиборга олиш лозимки, ҳозирги замонавий футболда баъзида чиройли ўйнаб ютқазгандан кўра, ўйин сифати талабга жавоб бермаса-да, муҳими яратилган имкониятлардан фойдаланиб гол уриб ғалаба қозонган афзал, менимча. Муҳими 3 очко ишлаб олиш.Олимпиячиларимизнинг мураббийлар штаби аввалги ўйиндан фарқли равишда, бугунги асосий таркибда тўрт-бешта ўзгартириш киритишса мухлислар ишончини тўла оқлайди, дея айта оламан, ҳозирча. Улар олдинги учрашувда йўл қуйган хатоларини пухта ўрганиб, улар устида ишлаб, бугунги ўйинда эскирган бир хил тактик услубдан воз кечиб, ўйинга ранг-баранглик олиб киради ва футболдаги ёзилмаган қоида бўлмиш – “Энг яхши ҳимоя – ҳужум!” шиори остида футболчиларни руҳий томондан тайёрлаб, ғалабага лойиқ тўғри тактика танлай оладилар, дея умид қиламиз. Тўғри-да, жанубий кореяликлар билан бўлгани каби палапартиш ўйиндан воз кечиб, ўзига хос ҳимояни мустаҳкамлаган ҳолда ҳужум уюштириб, яратилган имкониятлардан оқилона фойдаланиб гол ўрилса ўзлари ҳам, ишқибозлар ҳам хурсанд бўлади.Ироқ билан ўйинда футболчиларимиздан чиройли ва ўта ҳужумкор ўйин талаб қилиш ҳам ноўрин деб ўйлайман, фақат яратилган вазияттан гол уриб минимал ҳисобда бўлсаям ғалаба қозонсак дейман, муҳими уч очко олишимиз даркордир. Ушбу учрашувда биринчи галда дарвозамиздан гол ўтказиб юбормаслик талаб этилади. Бугунги ўйинда қарши ҳужум тактикасига таянган ҳолда туп суришимиз мақсадга мувофиқдир, балким. Ҳозирги замановий футболда бир нарсага амин бўлдимки, ҳужум ташкил қилишдан кўра рақибнинг ҳужумини бузиб, қарши ҳужум уюштириш осондек туюлади. Буни уддаласа бўлади, ҳар ҳолда.Айрим мухлисларимиз танкид қилаётган ўйинчиларимиз бугун ўзларининг бор кучи билан “ҳаёт-мамот” жангида енгиб чиқишига ўзлари ҳам ишонишади. Сабаби улар биз мухлислардан фарқли равишда ўзлари ҳам олимпиадада иштирок этишини ич-ичидан чин дилдан хоҳлашади.Хуллас, олимпия терма жамоамизнинг мураббийлар штаби “Энг яхши ҳимоя – ҳужум!” шиорига амал қилиб, Ироқ билан бўладиган ўйинга футболчиларни ҳар томонлама ҳам жисмонан, ҳам руҳан тайёрлай оладилар ва биз мухлисларнинг сўнаётган умидини яна қайтарадилар, дея ишониб қоламиз.ОЛҒА - ЎЗБЕКИСТОНИМ!!!Абдумажид Қодиров


Ушбу ҳафтада юртимизда ҳақиқий ёз жазирамаси...\n13.07.2020 14:42 0 2605\nРеспублика Гидрометерология маркази ушбу ҳафтада кутиладиган об-ҳаво маълумотини эълон қилди.\nБугун ва ҳафтанинг охиригача Ўзбекистон ҳудудидаги об-ҳавони атмосферадаги паст босимли майдон белгилайди. Бундай ҳолат учун одатда чилла даврида кузатиладиган жуда иссиқ ҳаво хосдир.\nИюннинг охирида ва июлнинг бошида кузатилган нисбатан қулай ҳароратлардан сўнг мамлакатимиз аҳолиси бу ҳафтада республикага Туркманистондан кирадиган ҳақиқий ёз иссиғини ҳис қиладилар.\nБу ёз авжи учун хос бўлган меъёрий кўрсаткичлардан 4-6 даражага юқоридир, бироқ бундай ҳароратлар бизда деярли ҳар йили кузатилади.


Москванинг Голяново туманидаги мигрантларни депортация қилишга мўлжалланган чодир шаҳарчада бўлиб қайтган бир гуруҳ россиялик ҳуқуқ ҳимоячилари бошланган “тозалаш” натижаларига оид матбуот анжумани ўтказди. Ҳуқуқ фаоллари муҳожирларнинг лагерларда ноқонуний сақланиши юзасидан жиноий иш қўзғатишни талаб қилмоқда.\n7 август куни Москвада “Интерфакс” ахборот агентлиги марказий биносида Россия Федерацияси президенти ҳузуридаги Фуқаролик жамиятини ривожлантириш ва инсон ҳуқуқлари бўйича Кенгаш аъзолари матбуот анжумани ўтказди.\nЖурналистлар олдида қилган чиқишларида ҳуқуқ фаоллари пойтахтнинг Голяново туманида яқинда очилган депортация марказида бўлиб қайтишгани айтиб, у ерда ўрнатилган тартиб ва қоидалар билан йиғилганларни таништирди.\n“Фуқаровий кўмак” қўмитаси раҳбари Светлана Ганнушкина шаҳар прокуратураси ўз қарори билан 2-Иртишская кўчасида ноқонуний тарзда ва мажбуран ушлаб турилган шахсларни озод этиши кераклигига эътибор қаратди.\n- Биринчидан, ноқонуний ушлаб туриш жойига эътиборингизни қаратаман. Одамларни ҳибсда ушлаб туришга мўлжалланган бу жой ҳеч қандай ҳуқуқий мақомга эга эмас. Бу жуда муҳим, чунки одамларни ноқонуний бўлган жойда сақлаш қонунга хилофдир! Шу сабабли лагер жуда бўлмаганда очиқ бўлиши керак. Бундай лагерлар фақат табиий офатлар ва фавқулодда вазиятлардагина ташкил қилинади. Бу одамларга ёрдам бериш учун қилинади, улар бошқалардан ажратиб қўйилмайди,- деди “Фуқаровий кўмак” ташкилоти раиси Светлана Ганнушкина.\nҲуқуқ ҳимоячилари муҳожирлар лагери қурилишига қарши\nҲуқуқ фаоли Голяновода сақланаётган шахсларнинг ҳужжатлари ва шахсий буюмлари полиция ходимлари томонидан йўқ қилинганини ҳам маълум қилди.\nУ мигрантлар қонунда белгиланган муддатдан ортиқ полиция бўлинмаларида ноинсоний шароитларда сақлангани тўғрисида фактлар тўплаганини ҳам илова қилди.\n- Улар полиция бўлинмаларида 14 кунгача ушлаб турилган! Шунақа ҳолатлар ҳам кузатилди. Ҳибс этилганларнинг барчаси 48 соатдан ортиқ ушлангани аниқ. Бу ҳолатнинг ўзи қонуннинг қўпол бузилишидир! Улар инсон нафсонияти ва қадрини топтайдиган шароитда сақлангани тўғрисида гапирмаса ҳам бўлади. Суд ушлаб турилган муҳожирларнинг арз-додини тингламасдан қарорларни чоп этиб ётибди. Ваҳоланки, депортация қилиниши керак бўлганлар ичида вақтинчалик қочқинлик мақомида бўлган суриялик, афғонистонлик қочқинлар бор,- дейди Светлана Ганнушкина.\n“Фуқаровий кўмак” ташкилоти раҳбари Голяноводаги ноқонуний чодир шаҳарчаси қўрилиши юзасидан Москва шаҳар прокуратураси ва Тергов қўмитасига шикоят юборилганини маълум қилди.\nСўз олган Миграция сиёсати ва миллатлараро муносабатларда инсон ҳуқуқлари ҳимояси доимий кенгаши раиси Евгений Бобров муаммо биргина ноқонуний муҳожирликда эмас экани, унинг илдизларини нотўғри олиб борилаётган миграция сиёсатида излаш кераклигини гапирди.\n- Бу ерда миграция сиёсати муаммолари нотўғри усуллар ёрдамида ечилмоқда. Энг аввало, ноқонуний муҳожирликда манфаатдор ва буни бизнесга айлантирган шахслар четда қолиб кетмоқда. Ушланган вьетнамлик ва марказий-осиёлик шахслар эса оддий қурбонлар. Нима сабабдан полиция ноқонуний муҳожирликни ташкил этаётганларни изламаётир? Ҳуқуқ мухофазаси идоралари ва Федерал миграция хизмати раҳбарияти бу вазиятни ўзгартиришга заррача ҳам ҳарақат қилаётгани йўқ,- дейди Евгений Бобров.\nАнжуманда иштирок этган “Адолатли ёрдам” ташкилоти директори Елизавета Глинка чодир шаҳарчада шароитлар йўқлиги сабабли жамоатчилик ташкилотлари босими остида болали аёллар фарзандлари билан бирга “Канатчиково”даги Хориж фуқароларни сақлаш марказига кўчирилганини айтди.\nУ лагердаги маҳбусларга нонсиз “Доширак” ва гуручдан бошқа озиқ-овқат берилмаётганини аниқлагани, лекин улар шунга ҳам шукур қилишаётганидан ҳайратланганини гапирди.\nАйни пайтда, Озодликнинг ўз манбаларидан олган маълумотларга кўра, жамоатчилик босимидан чўчиган Москва ҳукумати лагерга келтирилганларни тезроқ чиқариб юбориш ва чодир шаҳарчани тарқатишга киришган.\nРоссиянинг Петербург, Тольятти, Краснодар, Екатеринбург, Ростов шаҳарлари, Адигея Республикасида мигрантларга қарши рейдлар олиб борилгани ва минглаб муҳожир ҳибсга олингани айтилмоқда.


31 январь Ўзбекистонда сиёсий қатағон қурбонлари хотираси куни сифатида нишонланади. Шу муносабат билан бугун Шавкат Мирзиёев Шаҳидлар хотираси хиёбонига ташриф буюрди. Мажмуадаги рамзий қабр ёнида қатағон қурбонлари руҳларига бағишлаб Қуръон тиловат қилинди.\n1937-53 йилларда Ўзбекистонда 100 минг одам қатағонга учраган. Уларнинг 13 минг нафари отиб ташланган. Қанчадан-қанча оилалар хонавайрон бўлиб, болалар етим қолган, дея ёзди мамлакат расмий нашрлари.\n“Бу инсонлар ҳақиқий етакчилар, илғор зиёлилар, адабиёт, маданият намояндалари, бошқача айтганда, миллатимизнинг, халқимизнинг энг сара вакиллари эди. Тасаввур қилинг, агар улар қатағон қилинмаганида Ватанимиз ривожи учун, илм-фан, иқтисодиёт, маданият ва адабиётимиз учун қандай буюк ишлар қилган бўлар эди, халқимизни олдинга бошларди. Шу билиб туриб қилинган. Бугун буни армон билан эслаймиз», деди Президент Мирзиеев.\nСиёсий қатағонлар ҳақида гап бораркан, Ўзбекистонда фақат Сталин давридаги режим қурбонлари ҳақида эсланади. Ҳолбуки, Ўзбекистон мустақил бўлгач, минглаб сиёсий қурбонлар пайдо бўлди, улар сиёсий моддалар билан судланиб турмаларга ташланди.\nБугун биз диктатор Ислом Каримов қурбонларидан бири собиқ сиёсий маҳкум Мурод Жўраев ҳақида эслаймиз.\nМурод Жўраев панжара ортида 21 йил ўтирди. У «Эрк» демократик партияси аъзоси, Ўзбекистон ССР Олий Совети депутати ва Муборак шаҳри ҳокими бўлган. 1994 йилнинг 18 сентябрида ҳибсга олиниб, мухолифатдаги «Эрк» партияси лидери Муҳаммад Солиҳ билан биргаликда ҳокимиятни куч билан босиб олишда айбланди. 1995 йилнинг мартида Жўраев 12 йиллик қамоқ жазосига ҳукм қилинади, бироқ кейинчалик унинг жазо муддати Жиноят кодексининг 221-моддаси («Жазони ижро этиш муассаси маъмуриятининг қонуний талабларига бўйсунмаслик»)га асосан беш марта узайтирилади. Мурод Жўраев 2015 йилнинг 12 ноябрида, оғир касал ҳолида озод этилди. Озодликда икки йил ҳаёт кечириб, Мурод Жўраев 2017 йилнинг 4 декабрида вафот этди.\nМурод Жўраев хотирасига Муҳаммад Бекжон\n2000 йил 18 ноябрь куни кечқурун Зангиота зонасидаги ҳамма 159 лар қатори мени ҳам Тоштурмага олиб келишди. Маҳбусларни секторларга тарқатиш бошланди, менга тўртинчи овулнинг ертўласи “насиб” этди. Капитан унвонидаги бир киши менинг олдимга келди ва “Бегжонов, юринг мен билан”, деди ва мени 4-овулнинг ертўласига олиб келди. Капитан мени ертўладаги бир хонага (камера эмас) киритди ва хонада ёзув-чизув қилиб ўтирган ёш лейтенантга қолдириб, ўзи қаёққадир ғойиб бўлди.\n– Қаердан келяпсиз? – сўради лейтенант ёзув-чизувини давом этиб.\n– Тушунмадим, нима деганингиз у – “ёқдими?”\n– Шароитлари, ейимлик-ичимликлари яхшими, демоқчиман.\n– Статьянгиз қайси? – деди у ёзишда давом этиб.\n– Бир даста статья қўйиб ташлашган менга. Ҳаммасини айтаверайми?\n– Албатта-да, ҳамма статьяни айтасиз, – деди лейтенант ғўддайиб.\n– 158-модда 3-қисми, 159-модда 3-қисми, 216-модда, 242…\n– Стоп, стоп, стоп! Ў-ҳў, даҳшат статьялар экан-у! Қайси оқимдансиз?\n– Подельнигингиз билан гаплашасизми? – деб сўради.\n– Қайси подельнигим билан? – сўрадим капитандан.\n– Ўртоқ капитан, сиз қаердан биласиз бизнинг подельник эканлигимизни? – сўрадим капитандан.\n– Нима эди? – сўради капитан. – Мабодо бундай ёмонотлиқ жойлардан омон-эсон чиқиш насиб қилса, “ментлар ичида ҳам яхши одамлар бор эди”, деб айтишга.\n– Раҳмат сизга, капитан, Оллоҳ ажрингизни берсин яхшилигингиз учун, – дедим мен. Капитан “раҳмат” дегандек бош ирғаб қўйди ва Мурод ака ўтирган камера эшигини очиб, менга “киринг”, деди.\n– Бир СППчи мараз ўрис, “Подельнигингиз Бегжоновни Жаслиқда қийнаб ўлдиришди”, деб қасам ичиб, мени ишонтирган эди. Сизни тирик кўриб, қувончдан йиғладим…\n– Қамоқ ҳар қандай тошбағир одамни ҳам кўнгилчан одамга айлантирса керак, деб ўйлайман. Масалан, Аҳмаджон (Одилов) ака билан ўзингиз гаплашиб кўрдингиз. Совет Иттифоқининг казо-казолари билан қўл бериб кўришиб юрган, Ўзбекистон бош раҳбари эгилиб салом бериб юрган одам қамоққа тушди-ю, олдинги дабдабали ғоз юришидан, аввалги манманликларидан асар ҳам қолмади. Тўғри, мен ҳам чўрткесар, қайсар бўлганман. Лекин ҳозир ҳам, яъни тўрт девор ортида ўтирган бўлсам-да, ўз позициямдан қайтганим йўқ. Гапириш керак бўлган жойда кўнгилчанлик ёки юмшоқтабиатлик қилиб “сизники маъқул”, ёки “бу ер қамоқхона экан” деб қисиб ўтирганим йўқ, мен гапиряпман.\nКўзлардаги намланишга келсак, ҳаммамиз ҳам ожиз бандамиз, қотиб ётган тош эмасмиз. Яқинларимизнинг бошига кулфат ёғилса ёки азоб чекаётганини билсак, кўзимизга ёш келиши табиий нарса, деб ўйлайман…\n– Ўша сайловларда аслида Солиҳ ака кўп овоз олган эди. Шу пайтда халқ ҳам бизларни қўллаб турган эди. Вузгородокдаги воқеалардан сўнг халқни митингга чорлаш керак эди…\n– Бир ярим ойдан бери МВД подвалида эдим. Тепада, олтинчи этажда министр Зокир, биз эса подвалда…\n– Подвалда ўтирганингизда ментлар сизга “яхши гувоҳлик берсанг, уйингга кетасан”, деб ваъда беришдими?\n– Ўша Алишерни кимлигини биласизми? Акамнинг домласи Озод Шарофиддинов деган адабиётшунос олимнинг ўғли бўлади. Менинг ёнимга ҳам келди. Дўқ-пўписа қилиб, мени қўрқитмоқчи бўлди. Ғирт мараз одам экан. Унинг ғўддайишини кўрсангиз эди, ўзини гўё Ўзбекистоннинг яккаю ягона хўжайинидай тутади-я, ифлос! Бизга нисбатан нафрати ўта кучлилиги башарасидан кўриниб турибди ҳайвоннинг.\n– Бошида мен билан жуда мулойим гаплашди. “Анави халқ душманларини бир оғиз ёмонлаб гапирсангиз, чин офицерлик сўзим, суд тугаганидан кейин шу ернинг ўзидан тўғри уйингизга кетасиз”, деди. Мен ҳазиллашиб, “Уйда нима қиламан, ишлайдиган жойим бўлмаса? Ишим бор эди, президент бува ишимни тортиб олиб, ўзимни қамаб қўйди. Ҳозир, худога шукр, ишим бор, зонадаги ғишт заводида ишлаб, мўмай даромад олиб ётибман бола-чақани боқиб”, дегандим, қорнимга каратэча усул билан тепиб қолса бўладими, ҳайвон. Мен башарасига қараб кулиб туравердим, у эса яна нима деб гапиришни билмай, “Пошёл на х…!” деб кетворди.\n– 1994 йилда раис (Муҳаммад Солиҳ) билан мен анави эшшакни (И.Каримовни) ағдариш мақсадида Туркияда жангарилар тайёрлаган эмишмиз. Қораловчиларга жавобан қоғозга ўраб, “Бўқни ебсанлар”, дегандай жавоб бердим. Судья дарров бошқа гувоҳни чақиртирди, мени эса суд залидан обчиқиб кетишди. Бор-йўқ гап шу, лекин бир ярим ой мазза қилиб дам олганим қолди. Сизни қачон обкелишди Жаслиқдан?\n– 13 июнь куни кечаси Тошкентга этап қилишди, 15 июнь куни эрталаб Зангиотадаги 65-зона изоляторига олиб келишди. Июнь ойи охирларида исроиллик Олег Якубов деган журналист келиб, ИИВ ертўласида мендан суҳбат (интервью) олди. Ертўлада бир ҳафтача ушлаб, яна Зангиотадаги зона изоляторига олиб боришди. Октябрь ойи охирларида яна ИИВ ертўласига олиб келишди. Шу сафар келганимда ҳалиги Шарофиддинов дегани ўзини кимлигини намойиш қилган эди. У билан гапимиз бошиданоқ қовушмагани учун унинг шогирдлари мени уларга ёқадиган гувоҳлик беришим учун уриниб кўрдилар. 16 ноябрь куни Олий судга олиб боришди ва шу куни соат 3 ларда гувоҳлик бериш учун суд залига киритишди. Шу куни кечқурун Зангиотага олиб боришди.\nБугун тушликдан сўнг 65-зона изоляторидаги ҳамма биродарларни ташқарига чиқариб, қишки кийим-кечак, бир кунлик қуруқ емак (бир бўлак гўшт ва бир буханка нон) тарқатишди. Мана, ҳозир сиз билан гаплашиб ўтирибмиз. Сиз Қизилтепага кетсангиз, этап қачон экан?\ndata-title="31 август – Ўзбекистонда сиёсий қатағон қурбонлари хотираси куни" data-description="<!-- wp:paragraph --> <p>31 январь Ўзбекистонда сиёсий қатағон қурбонлари хотираси куни сифатида нишонланади. Шу муносабат билан бугун Шавкат Мирзиёев Шаҳидлар ..." data-image="https://eltuz.com/wp-content/uploads/2020/08/r62480029.jpg" data-url="https://eltuz.com/sas/214912/" data-services="facebook,odnoklassniki,twitter,telegram" data-counter="ig">


23-09-2016 | 12:59\nZAMIN.UZ / Дунё / 23 Сентиябр 2016 года463\nУкраина ва Грузия НАТО га ҳеч қандай фойда келтира олмайди — альянс уларнинг иштироки билан кучлироқ бўлиб қолмайди, Россия билан муносабатлар хавф остида қолади, Вашингтонни эса, бу давлатларнинг тақдири унчалик ҳам ташвишга солмаса керак, деб ёзади Forbes журнали.АҚШ Грузия ва Украинага 2008 йилдан бери НАТО аъзолигини ваъда қилиб келади. Бироқ, Европада бу масалада унчалик ҳам жидду-жаҳд кузатилаётгани йўқ. "Агар альянсга аъзо бўлиш — хайрия эмас, хавфсизлик масаласи бўлса, бу ҳолда унинг иштирокчилари фикрига диққат қаратиш шарт", — дейилади мақолада. Мисол учун, Грузия НАТОга умуман устунлик бермайди, Вашингтон раҳбарияти Тбилиси маъмуриятининг Афғонистон ва Ироқдаги Америка жанговар амалиётларида иштирок этишини олқишлади, аммо бу, АҚШ Грузияга ҳарбий кафолатлар бериши кераклигини англатмайди. "Грузия ҳатто НАТОнинг ЯИМ икки фоизини мудофаа мақсадларига сарфлаш борасидаги энг кичик талабига ҳам мос келмайди", — деб ёзади Forbes.Тбилиси АҚШнинг Россия билан янада жиддийроқ келишмовчилигига арзийдиган жўяли фойда тақдим эта олмайди, дея таъкидланади мақолада. Бироқ, Грузиянинг НАТОга аъзолиги тарафдорлари, Тбилиси рад жавобини олса, Ғарбдан Москва томон йўналишидан хавотирланмоқда. Шундай бўлса-да, бу масала нима учун АҚШни ташвишга солиши лозим?, деб савол билан мурожаат қилади муаллиф. Украина Грузияга қараганда ҳам кўпроқ номақбул номзоддир. Бу мамлакат Вашингтондан кўра, Москва учун анча аҳамиятли мамлакат ҳисобланади. Шунинг учун, унинг НАТОда иштироки Россия томонидан бевосита таҳдид деб баҳоланиши аниқ. Киевнинг альянсга аъзолиги АҚШ хавфсизлигини кучайтирмайди, балки унинг эҳтимолини камайтиради, деб ҳисоблайди журнал. Альянс, ҳар ҳолда, уни АҚШ бошқарар экан, анча эскирди. Вашингтон НАТОнинг кенгайишини тўхтатиши керак. Агар, альянснинг Европадаги аъзолари заиф давлатларни ҳимоя қилишни хоҳлар экан, шундай қилаверсин, дея хулоса қилади муаллиф. Манба: Kun.uz\nТеглар: аҳамиятли масаласи хоҳлар балки Forbes ҳисобланади ВконтактеFacebookTwitterОдноклассникиМой мир


«Ўзбекистон ҳали коронавирус чўққисидан ўтгани йўқ» – Ҳабибулла Оқилов\nЎзбекистон 16:46 / 08.07.2020 22574\nСоғлиқни сақлаш вазирлиги ҳузуридаги коронавирусга қарши кураш штаби аъзоси, профессор Ҳабибулла Оқилов АОКАда ўтказилган брифингда Ўзбекистонда коронавирус авж олса, дори-дармон ва тиббий воситалар тақчиллиги юзага келиши эҳтимоли ҳақидаги саволга жавоб берди.\n«Коронавируснинг кириб келишига бирорта давлат тайёр эмасди. Дастлаб дорилар тақчиллиги барча давлатларда, шу билан бирга, Ўзбекистонда ҳам кузатилди. Комбинезон, ниқоб, қўлқоплар етишмади, улар Россиядан, Хитойдан олиб келинди.\nАммо кейинроқ Ўзбекистондаги ўрта ва кичик бизнес субъектлари ўз фаолият йўналишларини ўзгартирган ҳолда, ниқоб, қўлқоп, кўзойнак, комбинезон ва бошқа барча керакли воситаларни ишлаб чиқаришни бошлади. Ҳозир керакли тиббий воситалар нафақат етарли даражада ишлаб чиқариляпти, балки уларни ён-атрофдаги давлатларга сотиш ёки ижтимоий ёрдам сифатида етказиб бериш имкони мавжуд», дейди у.\nТиббиёт фанлари доктори, профессор Анвар Алимов ҳозирда касаллик симптомсиз кечаётган беморларнинг 35 фоизи уй шароитида даволанаётгани, бундай беморлар учун оилавий поликлиникалар, қишлоқ врачлик пунктлари орқали керакли тиббий воситалар етказиб берилаётганини қўшимча қилди.\nҲабибулла Оқилов Ўзбекистон ҳали коронавируснинг авж олиш нуқтасидан ўтмаганини таъкидлади.\n«20 кунлик қатъий карантин чоралари нафақат касалликнинг юқиш занжири узилишига, балки шифохоналарда тиббиёт ходимларининг ишни ташкиллаштириб олишига ҳам имкон беради. Ўта оғир даражадаги беморларни оғир даражага, оғир даражадаги касалларни енгил даражага ўтказишга, енгил даражадаги беморларни эса даволаб олиш учун имкон бўлади. Тиббиёт ходимлари бригадасини алмаштириб олиш учун ҳам шароит яратилади. Чунки врачлар ҳам жисмонан, ҳам маънавий жиҳатдан босим билан ишламоқда.\nЎзбекистонда ҳали коронавирус чўққига чиққани йўқ. Касалликнинг чўққига чиқиши уч хил шаклда бўлиши мумкин. Биринчи шаклда касаллик кескин чўққига чиқиб кетиши, кунлик кўрсаткичлар 1500дан 3000тагача чиқиши мумкин.\nАгар биз касалликнинг чўққига чиқиш кўрсаткичида кунлик 250-500тадан қайтсак, бу Ўзбекистон учун, фуқаролар учун вазиятнинг осон тарзда ўтиб кетишига имкон беради», дея Ҳабибулла Оқиловнинг сўзларини келтирмоқда Kun.uz мухбири.\nБундан олдинроқ Ҳабибулла Оқилов Ўзбекистонда кунига 1-1,5 мингта коронавирусга чалиниш ҳолати аниқланса, соғлиқни сақлаш тизими қулашидан огоҳлантирганди.


Ўзбекистонда 16 нафар футболчи суперлигадан четлатилди - Фарғона.Ру ахборот агентлиги\n23:56 msk, 13 Декабрь 2018\nЎзбекистонда 16 нафар футболчи суперлигадан четлатилди\n02.03.2018 12:12 msk\nPixabay.com сайти фотоси\nФутболчиларнинг 2018 йил мавсумида Ўзбекистон Суперлигасида иштирок этиш учун иккинчи синов имтиҳонлари ниҳоясига етди. 12 та клуб тақдим этган 292 футболчилардан 16 нафари тестлардан ўта олмадилар ва энди улар мамлакат чемпионатида қатнаша олмайдилар, дея маълум қилади Ўзбекистон Футбол ассоциациясининг расмий сайти.\nТест тизими Ўзбекистон Футбол федерацияси техник бошқармаси илмий-услубий гуруҳи мутахассислари томонидан ишлаб чиқилган. Махсус синовлар мавсум давомида уч марта ўтказилади, натижалари эса таҳлил қилинади. Тест синовларидан муваффақиятли ўтган футболчилар ўз клублари таркибида Суперлига ва Биринчи лига ўйинларида иштирок этиш ҳуқуқини қўлга киритадилар. Тест синовларидан ўта олмаган футболчилар чемпионат баҳсларидан четлатилади.\nСуперлига клублари футболчилари 30 метр масофага югуриш, узунликка сакраш, 7х50 метр масофага югуриш, “Yo-Yo” тестини топширмоқдалар.\nҚайд этиш жоиз, натижалари қониқарсиз чиққан футболчиларга қайтадан тест-синовлари топширмагунларича лицензиялар берилмайди ва улар вақтинчалик Суперлига баҳсларида иштирок эта олишмайди.\nБу каби тест-синовлари ўзбек футболида илк марта амалга оширилаётган бўлиб, футболчиларнинг жисмоний ҳолати Ўзбекистон Футбол Ассоциацияси 1-вице-президенти Умид Аҳмаджонов томонидан шахсан назорат қилиб борилмоқда.\nДекабрь охирида ўтган биринчи тест натижалари жуда ёмон чиққанди. “Олмалиқ”, “Машъал”, “Қўқон 1912”, “Навбаҳор” ва “Цементчи” клубларининг 102 футболчисидан аттиги 19 нафари “Yo-Yo” тест синовида ўта олган.


Сурия мухолифати хорижий ҳарбий кучларга муҳтож эмаслигини айтди\n22:38 / 13.02.2016\nСурия хорижий ҳарбийларнинг мамлакат ҳудудидаги ҳарбий ихтилофга аралашувига муҳтож эмас. Бу ҳақда Суриянинг мухолифатдаги музокаралар бўйича Олий қўмитаси вакили Салом Маслат айтди. Унинг айтишича Сурияда "демократия учун жанг қилувчи одамлар етарлича, унга ташқи кучлар керак эмас". Бу ҳақда РИА “Новости” ахборот агентлиги хабар берди.\nМаслат агар Башар Асад қўшинлари Эрон ёки Россия томонидан қуруқликдаги ҳарбий кўмакни олса, вазият ўзгариши мумкинлигини айтди.\nАввалроқ Саудия Арабистони мудофаа вазирлиги Сурияда ИШИДга қарши қуруқликдаги қисмларни жойлаштиришга тайёрлигини маълум қилганди. Саудияликлар шу мақсадда Туркиянинг Инжирлик базасига разведкачилар юборган. Сўнгра бунга БАА ҳам тайёрлигини маълум қилган.\nЎз навбатида, АҚШ Давлат департаменти расмий вакили Жошуа Байкер АҚШ Сурияга халқаро қўшинларни киритиш имкониятини қарамаётганини айтган. "Биз барчамиз Саудия Арабистони, Бирлашган Амирликлар баёнотини кўрдик. Бироқ, президент Обама айтганидек, АҚШ Сурияда қуруқликдаги операцияни ўтказиш бўйича ҳеч қандай режага эга эмас", деб таъкидлаб ўтди Байкер.


Андижон фожиаси – Уммат қалбидаги битмас жароҳатдир - | Hizb-Uzbekiston.info\nHome›ЎЗБЕКИСТОН›Андижон фожиаси – Уммат қалбидаги битмас жароҳатдир\nУммат таянчи бўлган Халифалик қулатилганидан кейин мусулмонлар тотмаган хорликлар қолмади. Тажовузлар ҳали ҳамон тугагани йўқ. Бугун Ўрта Осиё мусулмонлари тарихига қонли фожиа сифатида муҳрланган Андижон қатлиомига 15 йил тўлди. 2005 йилнинг 13-май куни жиноятчи Каримов бошчилигидаги ёвуз кучлар ўз ҳақ-ҳуқуқларини талаб қилиб намойишга чиққан минглаган бегуноҳ уммат вакилларини оммавий қатл қилди. Ўша мудҳиш кунларда дунёга келган бола балоғат ёшига етди. Лекин ҳалигача бу қирғинни уюштирганлар, ижро қилганлар жазосиз қолмоқда. Ҳалигача бу даҳшатли қотиллик тафсилотлари яширилмоқда. Аммо қанчалик яширилмасин, уммат бу қотилликни ва шу каби бошидан ўтказган барча фожиаларни унутмайди. Чунки бу ишларнинг ҳисоб-китоби албатта бўлади. Гарчи бу ишларнинг бошида турганларнинг айримлари ўлиб кетган, айримлари иқтидордан кетган ва айримлари иқтидорда бўлса-да, барчаси маълум. Бугун уммат уйғонмоқда, бу хорликлардан қутулиш йўли бўлган ўз Исломини ҳаётига қайтариш билан бўлишини англаб етмоқда. Азизлик кунлари яқин қолганини ҳис қилмоқда. Аллоҳдан умидвор бўлиб, ўша кунларнинг келишини интиқлик билан кутмоқда. Ин ша Аллоҳ у кун жуда яқин. Аллоҳ айтади:\nوَعَدَ اللَّهُ الَّذِينَ آمَنُوا مِنكُمْ وَعَمِلُوا الصَّالِحَاتِ لَيَسْتَخْلِفَنَّهُمْ فِي الْأَرْضِ كَمَا اسْتَخْلَفَ الَّذِينَ مِن قَبْلِهِمْ وَلَيُمَكِّنَنَّ لَهُمْ دِينَهُمُ الَّذِي ارْتَضَىٰ لَهُمْ وَلَيُبَدِّلَنَّهُم مِّن بَعْدِ خَوْفِهِمْ أَمْناً يَعْبُدُونَنِي لَا يُشْرِكُونَ بِي شَيْئاً وَمَن كَفَرَ بَعْدَ ذَٰلِكَ فَأُولَٰئِكَ هُمُ الْفَاسِقُونَ\n– “Аллоҳ сизлардан имон келтирган ва яхши амаллар қилган зотларга худди илгари ўтган зотларни халифа қилганидек уларни ҳам ер юзида халифа қилишни ва улар учун Ўзи рози бўлган (Ислом) динини ғолиб-мустаҳкам қилишни ҳамда уларнинг (аҳволини) хавфу-хатарларидан сўнг тинчлик-хотиржамликка айлантириб қўйишни ваъда қилди. Улар Менга ибодат қилурлар ва Менга бирон нарсани шерик қилмаслар. Ким мана шу (ваъда)дан кейин куфрони (неъмат) қилса, бас улар фосиқлардир”. (Нур:55)\nБутун дунё мусулмонлари Халифалик тонгги отаётганига гувоҳ бўлганлари ҳолида Буюк Роббимизнинг шариатини ҳаётимизга адолат билан татбиқ қилувчи, золимларни тийиб қўювчи, мазлумнинг ҳаққини золимдан олиб берувчи, уммат билан бирга ётиб турувчи ва дардига малҳам бўлувчи меҳрибон халифаси томон талпинмоқда. Бу албатта амалга ошадиган иш, зеро Пайғамбаримиз с.а.в. нинг ушбу ҳадислари бунинг яққол далилидир:\n“Сизларнинг орангизда Аллоҳ хоҳлаганича пайғамбарлик давом этади. Сўнг Аллоҳ хоҳлаган пайтда уни кўтаради. Сўнг пайғамбарлик минҳожи асосида Халифалик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг раийятига зулм ва адолатсизликлар етадиган подшоҳлик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг золим ва зўравон подшоҳлик бўлади ва у Аллоҳ хоҳлаганча давом этади. Сўнг Аллоҳ Ўзи хоҳлаганда уни кўтаради. Сўнг пайғамбарлик минҳожи асосида Халифалик бўлади. Кейин Пайғамбар с.а.с. сукутга чўмдилар”. (Аҳмад ривояти).\nАна ўшанда золимдан мазлумнинг ҳаққи тўлиқ олиб берилади. Ана ўшанда мусулмонлар шодлиги ҳақиқий шодликка айланади. Ана ўшанда кибрли кибр, золим зулм қилолмайди.\nوَيَوْمَئِذٍ يَفْرَحُ الْمُؤْمِنُونَ * بِنَصْرِ اللَّهِ يَنْصُرُ مَنْ يَشَاءُ وَهُوَ الْعَزِيزُ الرَّحِيمُ* وَعْدَ اللَّهِ لَا يُخْلِفُ اللَّهُ وَعْدَهُ وَلَكِنَّ أَكْثَرَ النَّاسِ لَا يَعْلَمُونَ\n– “Ўша кунда мўминлар Аллоҳ нусрат бергани сабабли шодланурлар. (Аллоҳ) Ўзи хоҳлаган кишига нусрат берур. У қудрат ва раҳм-шафқат эгасидир. (Бу) Аллоҳнинг ваъдасидир. Аллоҳ Ўз ваъдасига хилоф қилмас. Лекин кўп одамлар билмаслар”. (Рум:4-6)\nTags13 майАндижонАндижон фожиасижиноятчи Каримовқатлиом


Про-Лига 13-туридан ўрин олган «Хоразм» ва «Машъал» ўйинида можароли ҳолат юзага келди.\n81-дақиқада ҳисоб 0:1 бўлиб турганида «Хоразм» ҳужумчиси Темур Бекчанов узоқ масофадан зарба йўллаб, гол уришга эришди.\nБош ҳакам голни нобатга олиб, майдон марказини кўрсатди. Қанот ҳаками қоида бузилгани тўғрисида ҳеч қандай ишора бермади. Тўп майдон марказига қўйилди. Ўйинда VAR йўқ эди.\nАммо «Машъал» мураббийлари штаби ён ҳакамга фаол эътироз билдира бошладилар. Шундан сўнг, бош ҳакам Достон Раҳматов бир неча дақиқа қанот ҳаками Александр Буров билан маслаҳатлашди ва голни бекор қилиб юборди. Таблодаги ҳисоб 0:1 кўринишига қайтарилди.\nЭнди норозилик билдириш навбати мезбонларга келди. Улар ҳам бош ҳакам ва қанот ҳаками қарорига фаол эътироз билдира бошладилар. Трибуналарда ҳам мухлислар норозилиги кучайди. Стадионда қалтис вазият юзага келди.\nТортишув 8 дақиқа давом этди. Аммо бош ҳакам иккинчи марта қарорини ўзгартирмади. Гол бекор қилинди.\nАсосий вақтга қўшиб берилган 10 дақиқанинг охирларида «Хоразм» гол уриб, ҳисобни тенглаштирди.\nБекор қилинган голга қайтадиган бўлсак, тўп жарима майдонига оширилганида ҳимоячи уни қайтарган. Шунда тўп «Хоразм» ҳужумчиси Роккининг қўлига теккан бўлиши мумкин. Видеолавҳада аниқ кўринмаган.\nАгар шундай бўлган тақдирда ва қанот ҳаками вазиятни аниқ кўрган бўлса, нима учун байроқчасини кўтариб, бош ҳакамга ишора қилмади? Агар байроқчасини кўтарганида, бош ҳакам голни инобатга олмаган бўларди. Вазият эса бунчалик кескинлашмас эди.\nНима учун қанот ҳаками «Машъал» мураббийлар штаби эътирозидан кейин бош ҳакам билан маслаҳатлашмоқда? Агар ҳеч ким эътироз билдирмаса гол инобатга олиниб кетармиди? Ҳакамлар майдонда мураббийлар, футболчилар ёки мухлислар босими остида ишлайдими?\n«Хоразм» - «Машъал» ўйинида ҳакамларнинг иши ПФЛ томонидан кўриб чиқилса керак. Натижасини кутамиз, зора ушбу саволларимизга жавоб топсак.\n23 июнь, Урганч шаҳри\nХОРАЗМ – МАШЪАЛ 1:1\nГоллар: Сардор Матмуратов (90+5) – Самандар Шукуриллаев (61)\nҲакамлар: Достон Раҳмонов, Александр Буров, Акмал Ғиёсов\nНазоратчи: Абдураҳмон Кулдашев


Пенсия жамғармаси иш стажига эга бўлмаган фуқароларнинг пенсия олиш ҳуқуқи йўқлигини эслатди\nИш стажи бўлмаган фуқаролар ва уларнинг оилалари давлат пенсияларини олиш ҳуқуқига эга эмас.\nПенсия жамғармасининг эслатишича, «Фуқароларнинг давлат пенсия таъминоти тўғрисида»ги қонуннинг 1-моддасида иш стажига эга бўлмаган фуқаролар ва уларнинг оилаларида давлат пенсияларини олиш ҳуқуқлари йўқлиги белгилаб қўйилган. Бундай фуқароларнинг ижтимоий таъминланиш тартиби Вазирлар Маҳкамаси томонидан белгиланади.\nМаълум қилинишича, қонуннинг 7-моддасида ёшга доир пенсия олиш ҳуқуқига аёллар 55 ёшга тўлганда ва иш стажлари камида 20 йил, эркаклар 60 ёшга тўлганда ва иш стажлари камида 25 йил бўлган тақдирда эга бўлишлари қайд этилган.\nАввалроқ пенсия тайинлаш учун етарлича иш стажига эга бўлмаган шахсларга ёшга доир пенсиялар камида 7 йил иш стажи мавжуд бўлган тақдирда, бор стажга мутаносиб миқдорда тайинланиши хабар қилинганди.\nҚонун билан пенсия тайинлаш учун зарур иш стажига эга бўлмаган қариялар, меҳнатга лаёқатсиз фуқаролар ёки болаликдан ногиронлиги бўлган фарзанди бор оналарга нафақалар тайинлаш тартиби ҳам белгиланган. Хусусан, 7 йилдан кам иш стажига эга бўлган аёллар 60 ёшга, эркаклар 65 ёшга етганларида уларга ёшга доир ижтимоий нафақа тайинланади.\nЭслатмада ногиронлиги бор фуқаролар Пенсия жамғармасига мурожаат қилсалар, ногиронлик пенсияси тайинлаш масаласи қонуний асосда кўриб чиқилиши маълум қилинган.


iPhone X Edition илк марта қадоқда кўриниш берди - Terabayt.Uz\nЯнги авлод айфонининг тақдимотига бир ойдан камроқ вақт қолмоқда. Бу галги "олма" смартфонлари юпқа ромли OLED-дисплей, AR/VR технологиялари, симсиз қувватлаш ва қиёфани сканер қилиш технологияларига эгалиги билан ўзига хос бўлади. Бироқ, Apple навбатдаги айфон моделини қандай номлаши ҳозиргача сир бўлиб қолмоқда.\nИнсайдер ва маркетологларнинг фикрича, жаҳоннинг энг қиммат компанияси унга даромад келтирган iPhone брендининг 10 йиллигини шунчаки кутиб олмайди. Баъзи экспертларнинг фикрича, бу йил Apple 8-авлод iPhone'ни эмас, биратўла "iPhone X Edition" номли юбилей айфонни ишлаб чиқаради. Қуйида эса ушбу айфон туширилган деб тахмин қилинаётган қадоқни кўришимиз мумкин.\nБу қадоқ интернет тармоғидаги шунчаки сохта суратлардан бири бўлмаслиги ҳам мумкин. Боиси, уни таниқли инсайдер, @Slashleaks Twitter-канали тарқатган.\nСуратдаги смартфон янги авлод айфонлари тўғрисида маълум қилинаётган жиҳатларга ўхшаш. Қадоқ эса сифатли ва Apple'га хос. Шунингдек, интернетда iPhone X Edition'га хос фон сурати ҳам тарқалган.\nХўш, сизга бу айфон ёқдими?


Термизда қамишдан ҚЗП ва ЛҚЗП маҳсулотлари ишлаб чиқарилмоқда | Ўзбекистон ва жахон янгиликлари\nТермизда қамишдан ҚЗП ва ЛҚЗП маҳсулотлари ишлаб чиқарилмоқда\nТехнология 2 ноябрь 10:19 184\n1 ноябрь куни Сурхондарё вилояти ҳокими вазифасини бажарувчи Баҳодир Пўлатов Термиз шаҳридаги “Surxon KSP Grand” МЧЖ фаолияти билан танишди. Бу ҳақда вилоят ҳокимлиги матбуот хизмати хабар қилди.\nЯқин кунларда тўлиқ қувватда фойдаланишга топшириладиган мазкур корхонада вилоят ҳудудида ўсадиган қамиш қайта ишланиб, қурилиш иншоотлари учун зарур арзон ва сифатли ҚЗП ва ЛҚЗП (ДСП) маҳсулотлари ишлаб чиқарилади.\nУмумий қиймати 5 миллион доллар бўлган мазкур корхонада 250 нафар киши доимий, 2000 нафар киши мавсумий иш билан таъминланган. Йилига 30 минг куб метр қамиш заррачали ва ламинация қилинган плиталар ишлаб чиқариш қувватига эга. Замонавий ва энергия тежамкор дастгоҳлар ёрдамида ишлаб чиқарилаётган маҳсулотлар халқ хўжалигининг муҳим тармоқларида фойдаланиши билан бирга, хорижга ҳам экспорт қилинади.\nВилоят ҳокими корхона иш жараёнини кўздан кечириб, фойдаланишга топширилгунга қадар бу ерда амалга оширилиши лозим бўлган ишлар тўғрисида кўрсатма ва тавсияларини берди.


3839 Ўқиш режими + -\nДоктор Аҳмад Алвашнинг айтишича, кўпчилик нима учун тасаввуф Исломнинг илк даврларида пайдо бўлмай, саҳоба ва тобеъинлар давридан кейин вужудга келган, деб савол сўраркан. Унинг жавоби қуйидагича, Исломнинг илк даврида унга ҳожат бўлмаган. Чунки ўша пайтдаги одамлар тақводор, парҳезкор, нафс билан доим курашадиган ва табиатан ибодатга юзланувчи шахслар эди. Унинг устига пайғамбаримиз соллаллоҳу алайҳи васаллам уларнинг орасида эдилар. Саҳобалар пайғамбаримиз соллаллоҳу алайҳи васалламга эргашишда ўзаро рақобатлашардилар. Ўзлари бажариб турган амалларга йўналтирувчи илм сифатида бир фанни ўйлаб топиб, уни ўрганишга ҳожат йўқ эди.Чунки улар наҳв, балоғат ва араб тили илмларини ўқимаган бўлсада, ота-боболари араб бўлганлиги туфайли у тилда бемалол сўзлаша оладиган, балоғат билан ёзилган шеърларни ҳам ҳеч қандай қийинчиликсиз маъносини англаб тушунадиган эдилар. Бундай кишилар учун наҳв, балоғат илмини ўрганиш шарт бўлмаганидек, саҳобаларга ҳам тасаввуф илмини ўрганишга ҳожат бўлмаган. Чунки уларнинг амалларининг барчаси айни тасаввуфнинг ўзи бўлган. Лекин араб тилида гаплаша олмайдиган, динда олим бўлишни истайдиган миллати араб бўлмаган кишилар учун эса наҳв, балоғат ва араб тили илмларини ўрганиши шарт ва лозим бўлган. Мана шу жиҳатдан олиб қараганда, асрлар ўтиши билан пайдо бўлиб, шаклланиб борган бошқа илмлар қатори бу илмни ҳам ўрганишга жамиятда эҳтиёж туғилди. Гарчи саҳоба ва тобеинлар сўфий номи билан танилмаган бўлсаларда, улар воқеъликда сўфий эдилар. Ҳаётини ўзи учун эмас, Роббиси учун бағишлаган. Ибодатни лозим тутиб, зоҳидга айланган. Ҳаётининг барча лаҳзаларида руҳи ва қалби билан Аллоҳга юзланган. Иймон калимасини айтиш билан кифояланибгина қолмасдан, энди уни таъмини татиб кўришга киришган. Фарзлар билан кифояланибгина қолмасдан, нафл ва мустаҳаб амалларни қилишга шўнғиган. Ҳаром у ёқда турсин, макруҳ ишларни қилишдан ҳам ҳазар қилган. Қалблари нурафшон бўлиб, ундан ҳикмат булоғи отилиб чиққан. Шундай экан, атрофлари раббоний асрорлар файзи билан тўлиб тошган саҳобалар, тобеину табаъа тобеинларни йўлларини тасаввуф дейилмаса, унда нимани тасаввуф дейиш мумкин. Ҳа, бу уч муборак давр ислом асрининг гуллаган даври ҳисобланади.\n12:30 / 02.12.2020 814\n02:41 / 23.03.2019 1190\n01:33 / 01.08.2017 1653


“Муштум” журнали жамиятимизга қайтди - Ishonch.uz\nБош саҳифа Жамият “Муштум” журнали жамиятимизга қайтди\nДарҳақиқат, Ўзбекистоннинг ягона ҳажв (сатира) журнали, дея эътироф этиладиган “Муштум” айрим сабабларга кўра бир муддат танаффус қилишга мажбур бўлди. Хайрият, танаффус узоққа чўзилмади. Журнал энг гуллаган даврида ойига бир миллион етти юз минг, ҳар ўн беш кунда 850 минг ададда нашр қилинган.\nТараққийпарвар, халқпарвар маърифатпарвар зиёлиларимиз – Абдулла Қодирий, Фитрат, Чўлпон бошлаб берган анъанани Абдулла Қаҳҳор, Ғафур Ғулом, Саид Аҳмад, Неъмат Аминов, Анвар Обиджон, Саъдулла Сиёев, Турсунбой Адашбоевлар давом эттиришди. Журналга элимизнинг таниқли адиблари – Мумтоз Муҳамедов, Акмал Пўлат, Иброҳим Раҳим, Мирмуҳсин, Мақсуд Қориев, Жўра Саъдулла, Неъмат Аминов, Ашурали Жўраевлар бош муҳаррирлик қилишган.\n“Муштум”нинг оммалашига карикатурачи рассомларидан Леушин, Борис Жуков, Владимир Думкин, Дмитрий Синицский, Вячеслав Муромцев, Лутфулла Абдуллаев, Черкаускас, Наримон Иброҳимов, Тельман Муҳамедов, Алижон Ҳолиқов ва Фаррух Кагаров катта ҳисса қўшганини алоҳида таъкидлаш жоиз.\nЮз билан юзлашаётган “Муштум” оммабоплиги жиҳатидан рекорд ўрнатган дейишга ҳам асосимиз бор.\nАввалги саҳифаҚонун барчага баробар\nКейинги мақолаЗарафшонда имконияти чекланган болалар учун янги боғча ишга тушди


Агамуродов: «Пенальтига эътирозим бор» » Lochinlar.UZ\n» Интервью » Агамуродов: «Пенальтига эътирозим бор»\nАгамуродов: «Пенальтига эътирозим бор»\n"Навбаҳор"ни ўйини ҳақида бирор бир фикр билдиришим учун мен шу жамоани ичида бўлишим керак. Бугунги ўйини ҳақида гапирадиган бўлсам, менимча ҳакам пенальтини белгилашда нотўғри қарор чиқарди деб ўйлайман. Албатта, ҳакамларни назорат қиладиган қўмита бор. Мени ягона эътирозим шу вазиятга. Икки футболчини боши билан тўқнашиб кетиши сабаб ўйинни тўхтатиш ноўрин. Ҳакам қўйиб бериши керак эди",- дейди Тачмурод Агамуродов. скачать dle 10.4фильмы бесплатно


Ўзбекистон бюджетидан йилига 15 миллиард доллар қаерга йўқ бўлаяпти? - Фарғона.Ру ахборот агентлиги\n21:08 msk, 13 Июль 2020\nЎзбекистон бюджетидан йилига 15 миллиард доллар қаерга йўқ бўлаяпти?\n24.07.2014 17:31 msk\nАввал ёзганимиздек, давлат харидлари учун ажратилган маблағлар, коррупциячи-мансабдор шахслар учун қимматбаҳо совға кабидир. Сабаби, давлат харидларини амалга ошириш имкониятини қўлга киритган коррупциячи - мансабдор шахс, ўзига қарашли сотувчи билан олдиндан келишиб олиб, тузилган шартнома учун катта пул ёки бошқа ноқонуний мукофот олиши мумкин.\nДавлат харидлари нима? Давлат харидлари - бу давлат идораларининг фаолиятини таъминлаш ва давлат ўз вазифаларини бажариши учун давлат бюджети ҳисобидан сотиб олинадиган товарлар, бажариладиган иш ва хизматлардир.\nЎзбекистон Республикаси Молия вазирлигининг Ғазначилик бошқармаси бошлиғи ўринбосари Фарход Нурмухамедовнинг давлат харидлари масаласига бағишланган, 2013 йилнинг 1 ноябрда Тошкент шаҳрида бўлиб ўтган семинарда таъкидлашича, Ўзбекистоннинг давлат харидлари ялпи ички маҳсулот ҳажмига нисбатан 11 фоизни ташкил қилар экан.\nЯлпи ички маҳсулотимизнинг 11 фоизи салмоқли маблағ, айнан шунинг учун ҳам бу тизимдаги коррупция хатари ўта юқори даражададир.\nДавлат харидлари масалаларида коррупция тажовузини камайтириш учун барча давлат харидларини марказлаштирилган ва қонунчилик органи белгилаб берган тарзда олиб борилиши, зарурий шартдир. Шунингдек бу тизим фаолиятини очиқ ва ошкора амалга оширилиши мақсадга мувофиқ бўлади.\n"Ўзбекистонда коррупцияга қарши кураш Фонди"ни бу масалада ўтказган тадқиқотларига кўра, давлат харидлари масаласида ватанимизда чалкашлик ва эътиборсизликлар ҳукм сурмоқда. Бу вазифани амалга оширишни тўлалигича мансабдор шахсларнинг ихтиёрига топшириб қўйилиши билан, табиий равишда, коррупциячи ва порахўрларга қулай шароитлар яратиб берилган.\nБугунги кунга келиб, давлат харидлари Ўзбекистон Республикасининг Президенти ва Вазирлар Маҳкамасининг қарорлари асосида бошқарилмоқда. Шунингдек турли хил бюджет ташкилотларининг давлат харидларини амалга оширадиган кўп сонли ички қарор ва буйруқлари ҳам мавжуд.\nБир сўз билан айтганда,Ўзбекистондаги давлат харидлари тизими нотўғри ва оёғи осмондан қилиб ташкил этилган. Ҳукумат - яъни давлат учун харидларни амалда бажарадиган ижрочи мансабдор шахслар, давлат харидларига тегишли қонун ва қоидаларни айнан ўзлари белгилашмоқда. Республикамиз Асосий Қонуни (Конституцияга) кўра, ҳукумат тарафи бўлган ижрочи мансабдор шахслар, қонунчилик ҳокимияти бўлган Олий Мажлис тарафидан чиқарилган қонун асосида давлат харидларини амалга оширишлари шарт. Лекин афсуски бугунги кунда қонун чиқарувчилар давлат харидларини назорат қилиш ва тартибга солиш ишларида умуман қатнашмаяптилар.\nБу масалани энг ҳайрон қолдирадиган ва шубҳали тарафи шундаки, бугунги кунгача Ўзбекистонда «Давлат харидлари тўғрисида» қонун қабул қилинмаган, ҳолбуки бундай қонун Қирғизистонда 2004 йили, Тожикистонда 2006 йили ва Қозоғистонда 2007 йилда қабул қилиниб амалга киритилган. Бизда эса фақат 2014 йилнинг февраль ойидагина Ўзбекистонда «Давлат харидлари тўғрисида» қонун лойиҳаси устида иш бошланганлиги тўғрисида қувончли хуш хабар тарқатилди.\nЎзбекистонда «Давлат харидлари тўғрисида» қонун ўрнига бугунги кунда бу жараённи бошқараётган ҳужжатларнинг асосийлари қуйидагича:\n- “Бюджет ташкилотларини маблағ билан таъминлаш тартибини такомиллаштириш тўғрисида” Вазирлар Маҳкамасининг 1999 йил 3 сентябрдаги қарори;\n- “Тендер савдоларини ташкил этишни такомиллаштириш чора-тадбирлари тўғрисида” Вазирлар Маҳкамасининг 2000 йил 21 ноябрдаги қарори;\n- “Капитал қурилишда танлов савдолари тизимини такомиллаштириш чора-тадбирлари тўғрисида” Вазирлар Маҳкамасининг 2003 йил 3 июлдаги қарори;\n- “Товар хом ашё биржалари фаолиятини такомиллаштиришга доир қўшимча чора-тадбирлар тўғрисида” Вазирлар Маҳкамасининг 2004 йил 31 майдаги қарори;\n- Ўзбекистон Республикаси Президентининг 2011 йил 7 февралдаги “Давлат харидлари тизимини мақбуллаштириш ва уларга кичик бизнес субъектларини жалб этишни кенгайтириш тўғрисида”ги қарори;\n- “Давлат харидларини ташкил этишга доир норматив-ҳуқуқий базани такомиллаштириш чора-тадбирлари тўғрисида” Вазирлар Маҳкамасининг 2011 йил 1 апрелдаги қарори.\nДемак, давлат харидлари жараёнини марказлаштирадиган ва тартибга соладиган қонунинг йўқлиги, бу масалада чалкашлик ва ўта тартибсизликлар пайдо бўлишига олиб келмоқда. Гап 15 миллиард доллардан ортиқ миқдор ҳақида кетаётганлигини ҳисобга олсак, коррупциячи-мансабдор шахслар учун юқорида айтилган чалкашлик ва ўта тартибсизлик қандай қулай шароит яратиб бераётганлигини тасаввур қилиш қийин эмас. 15 миллиард доллар рақами давлат харидлари, Ялпи Ички Маҳсулот ҳажмига нисбатан 11 % ташкил қилишидан ҳисоблаб чиқилган, Жаҳон банкининг маълумотига кура 2013 йили Ўзбекистоннинг Ялпи Ички Маҳсулот ҳажми, харид қобилияти паритетини ҳисобга олган холда 156 миллиард долларни ташкил қилган. Бу маълумот Жаҳон банкининг расмий интернет саҳифасидан олинган.\nХарид қобилияти паритети - бир ёки бир нечта турли мамлакат пул бирликлари, яъни валюталарининг маълум бир ўрнатилган товарлар ва хизматларни харид қилиш қобилиятига қўлланадиган нисбатдир.\nТасаввур қилиб кўринг, охирги 10 йил ичида, давлатимиз бюджетидан, тегишли қонунчилик назоратисиз, мансабдор шахслар кулига 120 млрд. доллардан зиёд маблағ бериб қўйилган (бу ерда Ўзбекистоннинг 2004 - 2014 йиллар давомидаги ўртача ялпи ички маҳсулот ҳажми ҳисобга олинган). Бу пуллар нима мақсадларда сарфланганлигини ва пулларнинг қанчаси коррупциячи мансабдор шахсларнинг чўнтагига тушганлигини ҳозир ҳеч ким аниқлай олмайди.\nКоррупциялашган мансабдор шахсларга, давлат харидлари масаласидаги бундай чалкашлик жуда қулай ва улар "Давлат харидлари тўғрисида"ги қонун қабул қилинишига қўлларидан келганича қаршилик қилишади. Ваҳоланки Ўзбекистон Конституциясига мувофиқ, ижрочи ҳокимиятни назорат қиладиган ва улар учун қонун ва қоидаларни белгилаб берадиган қонунчилик органимиз Олий Мажлис мавжуд, аммо халқимиз номидан иш олиб бораётган депутатларимиз бу масалада қандай ишлар қилишмоқда?\nРеспубликамиз Қонунчилик палатасининг, давлат харидларига тегишли фаолиятига эътибор берсак, бу фаолият қуйидагича бўлган:\n- 2012 йил 18 май куни Ўзбекистон Республикаси Олий Мажлиси Қонунчилик палатасида “Давлат харидлари шаффофлигини таъминлашнинг ҳуқуқий асослари: ҳозирги ҳолати ва истиқболлари” мавзусида давра суҳбати бўлиб ўтди\n- 2012 йил 12 октябр куни Ўзбекистон Республикаси Олий Мажлиси Қонунчилик палатасида “Давлат харидлари соҳасидаги қонунчиликни такомиллаштириш: ҳуқуқий асос ва халқаро тажриба” мавзусида давра суҳбати бўлиб ўтди.\n- 2014 йил 14- 16 феврал кунлари, Тошкент вилоятида Идоралараро ишчи гуруҳнинг кўчма мажлиси бўлиб ўтди, мажлисда "Давлат харидлари тўғрисида"ги қонун лойиҳасининг дастлабки варианти муҳокама қилинди.\nАна халос, Ўзбекистон 23 йилдан бери мустақил, лекин шу давр ичида республикамиз қонун чиқарувчилари ва экспертлар, давлат харидлари тўғрисидаги қонун масаласида фақатгина учта тадбир ўтказишибди, натижада эса на қонун ва на қонунинг якуний лойиҳаси бор.\nОлий Мажлиснинг қонунчилик палатасининг фаолияти, аслида алоҳида бир мақола учун мавзу, лекин депутатларнинг фаолиятига оид бўлган баъзи нарсаларни айтиб ўтиш лозим деб ҳисоблайман.\nҚонунда белгиланишича Олий Мажлиснинг қонунчилик палатаси ўз ишини доимий тарзда олиб бориши керак, бу дегани депутатлар давомли равишда Тошкентда бўлиб қонунлар устида иш олиб боришлари керак. Амалда эса депутатлар қилиши керак бўлган ишни Олий Мажлис ва Президент аппаратининг ходимлари бажаришади. Депутатлар эса ижроия ҳокимияти тайёрлаб берган қонунлар учун қўл кўтариб тасдиқлаш мақсадида бир неча кунга Тошкентга келишади ва кейин яна "пок виждон" билан уйларига қайтиб кетаверадилар. Лекин бугунги кунга қадар, бирор маротаба депутатлар ёки парламентдаги партиянинг фракцияси ҳукумат ва ижрочилар таклиф қилган қонун ёки бюджет лойиҳасини танқид қилишганини ёки унга ўзгартиришлар киритганини ҳеч ким билмайди ва ҳеч ким кўрмаган.\nЭнг ачинарлиси, коррупцияга қарши кураш, давлат харидлари ёки бошқа халқ учун жуда муҳим бўлган қонунларни зудлик билан қабул қилиш ва амалга киритиш учун иш олиб борган, керак бўлса кураш олиб борадиган депутатлар умуман йўқ.\nҚани халқимиз орасида машҳур бўлган депутатларимиз? Ахир бир вақтлар халқ орасида таниқли, номи чиққан Шоврух Рузимородов, Мурод Джўраев, Джахонгир Маматов, Насрулло Сайидов, Тоиба Туляганова, Самандар Қўқонов каби депутатлар бор эди, уларни ўрнига келган бугунги депутатлар ҳам халқ ва давлатимиз манфаатларини ўйлаб иш қилишлари керак эмасми?\nҚонунчилик палатаси таклиф қилаётган экспертлар ўзининг билими саёзлиги билан одамни ҳайрон қолдиришмоқда. Бу экспертлар асосан бошқа давлатларнинг қонунларидан нусха кўчириш билан бандлар, кўчирганда ҳам майли, лекин кўчириш вақтида Ўзбекистон шароитига мослаш учун қонунларда мавжуд бўлган энг яхши ва муҳим қисмларини олиб ташлаб, қонунинг асосий ғоясини барбод қилишмоқда.\nҚонунчилик масалаларида Ўзбекистонинг энг машҳур расмий эксперти бугунги кунда Акмал Саидовдир (Инсон ҳуқуқлари бўйича Ўзбекистон Республикаси Миллий марказининг директори). Акмал Саидовни яхши биламан, 1990 йили у билан биргаликда ёшлар иттифоқини ислоҳ қилиш ишларини бошқарган эдим, уни жуда ақлли ва қобилиятли инсон сифатида биламан, аммо бугунги кунда унинг қобилияти халқ фойдасига сарф қилинмаяпти.\nҲукуматимиз ва парламентимизга албатта экспертлар керак, айниқса яқин келажак ичида бундай экспертларга муҳтожлик яна ҳам ўсиб боради. Давлатимизга зарур бўлган экспертларни бири сифатида таниқли иқтисодчи, тарихчи ва журналист Алишер Таксановни мисол сифатида келтириш мумкин. Унинг мақола ва чиқишларида давлатимиз ва халқимизни ҳаётини яхшилаш йўлида қилиниши керак бўлган қадамлар ва ислоҳотлар масаласида жуда юқори савиядаги фикрлар ўртага ташланмоқда.\nХуллас, агар Олий Мажлис қонунчилик палатасининг иши шу тарзда давом этадиган бўлса, яқин орада “Коррупцияга қарши кураш тўғрисида”, “Давлат харидлари тўғрисида” ва бошқа халқимиз ва давлатимиз учун ўта муҳим бўлган қонунлар яқин орада қабул қилинмаслиги аниқ, бу эса ўз навбатида порахўр ва коррупциячи мансабдор шахсларнинг давлатимиз бюджетидан откатлар ва бошқа ҳийла-найранглар ёрдамида ўғрилик ва қаллобликларни давом этишига олиб келади.\nБизнинг “Ўзбекистонда коррупцияга қарши кураш Фонди”миз, давлат харидлари масаласида зудлик билан тартиб ўрнатиш учун чора тадбирлар кўрилиши лозим деб ҳисоблайди, чунки гап ўзбек халқига тегишли бўлган йилига 15 миллиард доллар ҳақида кетяпти!\nПўлат Ахунов, “Ўзбекистонда коррупцияга қарши кураш Фонди”нинг асосчиси ва раҳбари


Россиянинг «Спутник V» вакцинаси иккита компонентининг максимал нархи маълум қилинди - Zamin.uz\nРоссиянинг «Спутник V» вакцинаси иккита компонентининг максимал нархи маълум қилинди\nРоссияда «Спутник V» вакцинасининг максимал нархи рўйхатдан ўтказилди. Вакцинанинг икки компоненти максимал нархи 1942 рублни ташкил этади. Бу ҳақда мамлакат Соғлиқни сақлаш вазирининг ёрдамчиси Алексей Кузнецовга таяниб, «Интерфакс» маълум қилди.\nУнга кўра, 5 та икки компонентли тўпламнинг нархи 9710 рубль миқдорида рўйхатдан ўтган. Кузнецовнинг таъкидлашича, Россия фуқароларини эмлаш бепул ва ихтиёрий равишда амалга оширилади.\nРоссия Соғлиқни сақлаш вазирлигининг Гамалея институти томонидан ишлаб чиқилган ва «Спутник V» деб номланган биринчи рус вакцинаси 11 августда рўйхатдан ўтказилди. Ҳозирда у Москвада синов босқичини ўтказмоқда, унда 40 минг киши иштирок этади. Гуруҳнинг ярми аллақачон эмланган.\nБунга параллел равишда вакцина билан хавф гуруҳларини – шифокорлар, тиббиёт ходимлари, ўқитувчиларни эмлаш бошланган. Шунингдек, армияда эмлаш бошланди. “Замин” янгиликларини “Инстаграм”да кузатиб боринг\nЯнгиликлар » Дунё » Россиянинг «Спутник V» вакцинаси иккита компонентининг максимал нархи маълум қилинди


Дудаевга ҳайкал қўйгани учун Рамзан Қодиров Туркияга таҳдид қилди\n21 январ 2022, Тошкент вақти: 18:55\nТуркиянинг Кўрфез шаҳрида чечен айирмачилари етакчиси Жоҳар Дудаевга ҳайкал ўрнатилиши муносабати билан Чеченистон раҳбари Рамзан Қодиров Туркия раҳбариятини кескин танқид қилди ва уни террорчиларни яширишда айблаб чиқди.\nШунингдек, у Туркияда умрбод қамоқ жазосини ўтаётган Курдистон ишчи партияси асосчиси Абдулла Ўжалан шарафига Грозний шаҳрида ҳайкал ўрнатиш билан пўписа қилди, деб хабар беради Озодликнинг Шимолий Кавказ хизмати.\nКўрфез шаҳрида Дудаев ҳайкали ва унинг номи билан аталувчи боғ декабрь ойида очилган эди. Уни шаҳар мэри – Туркия президенти Ражаб Тоййиб Эрдўғон раҳбарлик қиладиган иқтидордаги Адолат ва тараққиёт партиясидан сайланган Шенер Сўгют очиб берган. У Дудаевни “жасур қўмондон” деб атаган, маросимда айирмачилар тарафида Россия федерал кучларига қарши урушган собиқ жангчилар ҳам бўлган.\nКўрфез шаҳрида каттагина чечен диаспораси истиқомат қилади. 1990-йиллар охирида Туркияга Чеченистондан 100 мингдан ортиқ аҳоли қочиб келган. Илгари Туркияда чеченларнинг собиқ дала қўмондони Имрон Абдулазимов таъсис этган “Imkander” фонди фаолият юритарди. У айирмачиларни даволаш учун пул йиғар ва сиёсий акциялар ўтказарди, дея эслаб ўтган Озодликнинг Шимолий Кавказ хизмати.\nҚодиров 21 декабрь куни ижтимоий тармоқларда унга Чеченистон парламенти, кучишлатар идоралари ва уламолар вакиллари турк ҳукуматининг хатти-ҳаракатларига муносабат билдиришни илтимос қилиб мурожаат этишаётгани ҳақида ёзди. Россия Туркияга террорчиларни очиқча дастаклаётган мамлакат мақоми бериши мумкинлиги билан Эрдўғонга таҳдид қилди, шунингдек, Дудаев ҳайкали масаласида “жавоб чорасини кўриш ҳуқуқини ўзимда қолдираман”, деб айтди.\n22 декабрда Қодировнинг баёнотига Кремлнинг матбуот котиби Дмитрий Песков изоҳ берди. У республика раҳбарининг сўзларини “ҳассос, аммо тушунарли” деб атади, дея хабар беради Би-би-си рус хизмати.\n“Бу Россия ҳудуди раҳбарининг ўта эҳтиросли, лекин тушунса бўладиган реакцияси. Россиянинг бу ҳудуди – уни босиб олишга уринган террорчилар қутқуси билан бошланган бир неча урушни бошидан кечирган”, деди Песков.\nКремль воизига кўра, “бу террорчиларнинг раҳнамоси қачонлардир Дудаев бўлган”. Унинг айтишича, Туркия ҳудудларидан бирида очилган истироҳат боғи “террорчи номи билан” аталгани “барча чеченлар учун” жуда аламлидир.\nРамзан Қодировнинг отаси Аҳмат Қодиров Дудаев раҳбарлик қилган айирмачи республика муфтийси бўлган, Рамзаннинг ўзи эса Дудаев тарафида жанг қилган. 2001 йилда тўнғич Қодиров “Парламентская газета”га берган интервьюсида Дудаев 1996 йилда ўлдирилмаганини, яшаётганини, аммо Москва билан келишувга биноан яшириниб юрганини айтган, аммо бирон далил-исбот келтирмаган эди.\nҚодиров ҳайкал қўймоқчи бўлаётган Ўжалан бир пайтлар Россиядан сиёсий бошпана сўраган. У асос солган Курдистон ишчи партияси Россияда террорчи ташкилот деб топилмаган, бироқ Туркиядан ташқари, АҚШ ва Европа Иттифоқидаги қатор мамлакатларда ҳам “қора рўйхат”га киритилган.


Тошкентда ўз онасини пичоқлаб ўлдирган йигит узоқ муддатга озодликдан маҳрум этилди\n10:43 / 20.12.2016\nОнасига қўл кўтариб, сўнг уни ваҳшийларча ўлдирган Шаҳбоз Бахриддинов суд залида ўз қилмишидан пушаймон бўлди. Мазкур судда иштирок этганлар унинг содир этган жиноятини эшитиб, ёқа ушлашди, деб ёзмоқда “Ҳуқуқ” газетаси.\nВоқеа аслида Шаҳбознинг спиртли ичимлик ичиб, маст ҳолатда уйига кириб келишидан бошланди. Она ўғлининг оғзидан келаётган спиртли ичимлик ҳидини сезиб, унга дакки берди.\n- Жонимга тегиб кетди шу гапларингиз! Тинч қўйинг мени! – дея Шаҳбоз онасини жеркиб, ошхонага кириб кетди.\nМаст ўғилга онасининг насиҳатлари ёқмади. Спиртли ичимлик таъсиридан мияси айниган Шаҳбознинг нияти бузилди. Оғу ўз кучини кўрсатиб, уни жиноятга етаклади. Мастлик она меҳридан устунлик қилди. Орадан кўп вақт ўтмай, у қўлида пичоқ билан онасининг ётоқхонасига бостириб кирди. Ўғлининг важоҳатини кўриб, онанинг капалаги учди. Шу ҳолатда ҳам фарзандидан ёмонлик кутмади.\n- Ўғлим, пичоқ билан нима қилмоқчисан? – деб хавотирланиб сўради, холос.\nШ.Баҳриддинов эса онасининг дуч келган жойига пичоқни санчаверди. Қонга беланган онаизор ҳушидан кетди.\nОрадан бироз вақт ўтиб, Шаҳбознинг отаси ишдан келди. Ҳеч ким кутиб олмаганидан хавотир олиб, тўғри ётоқхонага шошилди. Аёли қонга беланганча ётарди.\nКўп ўтмай “тез тиббий ёрдам” ходимлари етиб келишди, аммо аёл аллақачон вафот этган эди.\nЖиноий ишлар бўйича Тошкент шаҳар судининг ҳукми билан Шаҳбоз Баҳриддинов узоқ муддатга озодликдан маҳрум этилди.\nЖон Кеннеди иши бўйича ҳужжатларнинг сўнгги қисми эълон қилинди\n23:02 / 26.04.2018\nЮнусободда ўз автомобилида бўғиб ўлдирилган ҳайдовчининг жасади топилди\n17:02 / 26.04.2018\nСамарқандда аёл кишини зўрлаб, номусига теккан шахс ушланди\n12:05 / 26.04.2018


Фарғонадаги аянчли автоҳалокатда икки киши вафот этди\nФарғонадаги аянчли автоҳалокатда икки киши вафот...\n23.02.2021 10:38 0 1731\n21 февраль куни фуқаро С.А. Фарғона вилоятида «MAN Trailer» русумли автомашинасини бошқариб кетаётиб, ухлаб қолади.\nНатижада рул бошқарувини йўқотиб, автомашинани чап томонга буриб юбориши туфайли ўзи билан бир йўналишда орқа томонида ҳаракатланиб келаётган, У.И. бошқарувидаги «Nexia-2» русумли, автомашинасининг йўлига кўндаланг туриб, тўқнашиб кетган. Оқибатда «Nexia-2» автомашинасидаги йўловчилар Қ.М. ва вояга етмаган К.А. тан жароҳати олиб, ҳодиса жойида вафот этган.\nБундан ташқари «Nexia-2» автомашинаси йўловчиси Т.М. тан жароҳати олиб, шифохонага ётқизилган.\nМазкур ҳолат юзасидан Ёзёвон тумани ИИБ ҳузуридаги тергов бўлинмаси томонидан Жиноят кодексининг 266-моддаси, 3-қисми «а» банди билан жиноят иши қўзғатилиб, тергов ҳаракатлари давом этмоқда.


Instagram пулли обуна функциясини синовдан ўтказа бошлади – Kommers.uz\nТехнология\t23:00 | 20.1.22\nInstagram пулли обуна функциясини синовдан ўтказа бошлади\nТармоқ уч турдаги обуна танловини тақдим қилмоқчи.\nInstagram обуна функциясини синовдан ўтказишни бошлади. Бу ҳақда ижтимоий тармоқ раҳбари Адам Моссери маълум қилди.\nҚайд этилишича, ҳозирча ушбу функциядан америкалик 10 нафар контент яратувчи фойдаланмоқда. Улар орасида рассом Дон Аллен Стивенсон, хонанда Alan Chikin Chow, баскетболчи Седона Принс бор.\nТаҳлилчилар Instagram ушбу функция устида ишлаётганини 2021 йилнинг ноябрида пайқаганди. Тармоқ уч турдаги обуна танловини қўшди:\nяшил ранг ўрнига бинафша рангли ҳалқа билан белгиланадиган Stories кўриш учун эксклюзив имконият;\nжонли эфирга эксклюзив кириш;\nпостлар шарҳида кўрсатиладиган виртуал белгилар.\nМаълум бўлишича, контент яратувчилар ойига 0,99 дан 99,99 долларгача бўлган саккизта обуна нархидан бирини танлаши мумкин бўлади.\n«Обуна — белгиланган даромад олишнинг энг яхши усулларидан бири. Бу усул сизнинг мартаба ютуқларингизга боғлиқ эмас. Ижодкорлар ўзлари қилган ишни давом эттиради ва шу орқали тирикчилик қилади», — дейди Моссери.\nАввалроқ Instagram раҳбари Адам Моссери платформанинг 2022 йилги режалари ҳақида сўзлаб берганди.


«Набий соллаллоҳу алайҳи васаллам аёлларнинг байъатини «ва Аллоҳга ҳеч нарсани ширк келтирмасликлари...» оятига биноан сўз билан қабул қилар эдилар. Расулуллоҳ соллаллоҳу алайҳи васалламнинг қўллари ўзларига мулк бўлмаган хотинга ҳаргиз тегмаган».\nШарҳ: Бу ҳадис Оиша онамиздан ривоят қилинмоқда. Бу ривоятда Пайғамбаримиз соллаллоҳу алайҳи васаллам Аллоҳ таолонинг: «Эй Набий! Агар мўминалар сенга Аллоҳга ҳеч нарсани ширк келтирмаслик, ўғрилик қилмаслик, зино қилмаслик, болаларини ўлдирмаслик, қўллари ва оёқлари орасидан бўҳтон тўқиб келтирмаслик ва сенга яхшилик ишда исён қилмасликка байъат қилиб келсалар, уларнинг байъатларини қабул қил. Ва Аллоҳдан уларнинг гуноҳини кечишни сўра. Албатта, Аллоҳ гуноҳларни кечирувчи ва меҳрибондир» деган оятига биноан мўмина аёллардан байъат олганликлари ҳақида сўз кетмоқда.\nБу ривоятда асосан байъатнинг қай тарзда олинганлиги васф қилинмоқда. Яъни Пайғамбаримиз соллаллоҳу алайҳи васаллам аёллардан оғзаки байъат олганликлари, бироқ эркакларнинг байъатидаги каби уларнинг қўлларини олмаганлари баён этилмоқда.\nОиша онамиз Пайғамбаримиз соллаллоҳу алайҳи васалламнинг қўллари нафақат байъат пайтида, балки умумий ҳолатда ҳам номаҳрам аёлга тегмаганлиги ҳақида гапирмоқдалар ва шу билан аёлларга тегишли ҳукмни ривоят қилмоқдалар. У зот соллаллоҳу алайҳи васалламнинг қўллари фақат маҳрамларигагина теккани ҳақида таъкид ила гапирмоқдалар.\nАллоҳ таоло Мумтаҳина сурасида марҳамат қилади:\n«Эй Набий! Агар мўминалар сенга Аллоъга ъеч нарсани ширк келтирмаслик, ўьрилик қилмаслик, зино қилмаслик, фарзандларини ўлдирмаслик, қўллари ва оёқлари орасидан бўътон тўқиб келтирмаслик ва сенга маъруфда исён қилмасликка байъат қилиб келсалар, уларнинг байъатларини қабул қил. Ва Аллоъдан улар учун маьфират сўра. Албатта, Аллоъ ўта маьфиратлидир, ўта раъмлидир» (12-оят).\nАёллардан энг аввало\nИккинчи – «ўғрилик қилмаслик»,\nУчинчи – «зино қилмаслик»,\nТўртинчи – «болаларини ўлдирмаслик»,\nЯна муслима аёллардан фарзандларини ўлдирмаслик тўғрисида аҳднома олинган. Исломдан аввал арабларда қизларни кичиклик пайтида тириклай кўмиб ташлаш одати бор эди. Бу ерда шу нарса кўзда тутилган.\nБешинчиси – «...қўллари ва оёқлари орасидан бўътон тўқиб келтирмаслик...», яъни бировдан бўлган болани эрига сендан бўлган, деб айтмаслик тўғрисида. Исломдан аввал бундай ҳодисалар бўлиб турар эди. Ҳатто бир аёл бир неча эркак билан алоқада бўлиб турар, сўнг бола туғса, уларнинг бирортасига «Бу сенинг боланг», деб айтиб, болани ўша кишининг бўйнига қўйиб юборарди.\nОлтинчиси – «…маъруфда исён қилмаслик…»\n«Маъруф иш» деганда Аллоҳга тоат-ибодат ва яхши амаллар, умуман олганда эса динда буюрилган ишларни қилиш ва қайтарилган ишларни қилмаслик назарда тутилган.\nМўмина аёллар мазкур нарсаларга ваъда бериб, байъат қилсаларгина Пайғамбаримиз алайҳиссалом уларнинг байъатларини қабул қилганлар.\n1. Пайғамбаримиз соллаллоҳу алайҳи васалламнинг аёллардан алоҳида байъат олганлари.\n2. Пайғамбар соллаллоҳу алайҳи васаллам аёллардан байъат олишлари «Эй Набий! Агар мўминалар...» деб бошланувчи оятга биноан бўлганлиги.\n3. Аёлларнинг байъати оғзаки бўлиб, унда қўл бериш бўлмаганлиги.\n4. Расули акрам соллаллоҳу алайҳи васаллам ҳеч қачон номаҳрам аёл қўлини ушламаганликлари.\n5. Уламолар шу ҳадисни далил қилиб, номаҳрам эркак ва аёлларнинг қўл бериб кўришишлари ҳаром, деган ҳукмни чиқарганлар.\nУшбу ўрганганларимиз Пайғамбар соллаллоҳу алайҳи васалламга байъат ҳақидаги баъзи ҳадисларгина, холос. Улар орқали байъатнинг иймон ва Исломда ўта муҳим омил экани баён қилинди. Иншааллоҳ, байъат ҳақидаги асосий маълумотлар ўз ўрнида келади.\n«Биз томонларда бир (тоифа) одамлар чиқди: Қуръон ..


Бировнинг ҳовлисига изнсиз қараган тажовузкор кимса кабидир\n“Эй иймон келтирганлар! То изн сўрамагунингизча ва аҳлига салом бермагунингизча, ўз уйларингиздан бошқа уйларга кирманг. Ана шундай қилмоғингиз сиз учун яхшидир, шоядки эсласангиз”\n(Нур сураси, 27-оят).\nЖоҳилият даври арабларида кишиларнинг ҳақ-ҳуқуқларини, уларнинг шахсий, оилавий сир-асрорларини эҳтиром қилиш маданияти йўқ эди. Бировнинг уйига «Эрталабки салом!» «Кечки салом!» деб тўғри кириб боришаверарди. Уйда аёллар борлиги, уй эгаларининг турли ҳолда бўлишлари мумкинлиги ҳеч мулоҳаза қилинмас эди.\nБу эса ўта кетган беодоблик бўлиб, турли ёмонликларга, гап-сўзларга сабаб бўладиган ҳолат эди. Шунинг учун ҳам Исломда ушбу ояти карима билан ҳар бир кимсанинг шахсий ҳурмати, уйнинг дахлсизлик ҳуқуқи собит этилди. Исломда биров яшаб турган жойга бошқа шахснинг, ким бўлишидан қатъи назар, ўша жой соҳибининг изнисиз киришга ҳаққи йўқ.\nУшбу ояти каримага биноан, бировнинг уйига кирмоқчи бўлган одам уй эгасининг изни билангина ва у ердагиларга салом бериб кирмоғи лозим. Шундай қилсалар, мўминларнинг ўзлари учун яхшидир. Чунки оятда «Ана шундай қилмоғингиз сиз учун яхшидир, шоядки, эсласангиз», дейилмоқда.\nУшбу оятга амал қилинса, бировнинг хонадонига изн сўраб, салом бериб кирилсагина, турли ноқулай ҳолатларнинг олди олинади. Изн сўрамай кирган одам уй эгаларининг ноқулай ҳолда турганларини кўриб қолса, гуноҳ бўлади. Икки томон ҳам ҳижолатга тушади.\nБалки, хусумат, уруш-жанжал чиқиши ҳам мумкин. Баъзи ҳолларда уйда аёл киши ёлғиз бўлиши, устига бегона эркак кириб, орада иғво, бўҳтон, фитна чиқиши мумкин. Ёки, аксинча, ёлғиз эркакнинг олдига бегона аёл киши кириб қолиши ҳам мумкин. Бундай ҳолатлардан доимо узоқ бўлиш керак.\nИсломда бировнинг уйига рухсатсиз киришгина эмас, балки назар солиш ҳам, ҳатто мактубини изнсиз ўқиш ҳам тақиқланади. Имом Абу Довуд ривоят қилган ҳадисда Расулуллоҳ соллаллоҳу алайҳи васаллам: «Ким бир қавмнинг ҳовлисига уларнинг изнисиз қараса, бас, улар унинг кўзини ўйиб олсалар, хун тўламайдилар», деганлар.\nИмом Абу Довуд Абдуллоҳ ибн Аббос розияллоҳу анҳудан ривоят қилган бошқа ҳадисда Расули Акрам соллаллоҳу алайҳи васаллам: «Ким биродарининг мактубига унинг изнисиз назар солса, худди дўзах оташига назар солгандек бўлади», деганлар.\nУшбу икки ҳадиси шарифдан Исломда шахснинг дахлсизлиги ниҳоятда юқори даражада ҳимоя қилиниши кўриниб турибди. Бировнинг уйига рухсатсиз кириб бориш у ёқда турсин, рухсатсиз қараш, кўз ташлаш ҳам мумкин эмас.\nЧунки ичкарига кўз ташлаган одам уй эгасини, унинг аҳли-аёлини ҳар хил ҳолатда кўриши, бошқалардан сир тутган нарсаларидан воқиф бўлиб қолиши мумкин.\nЯна бошқа кўпгина ноқулай ҳолатлар вужудга келиши эҳтимоли бор. Расулуллоҳ соллаллоҳу алайҳи васалламнинг бировнинг ҳовлисига рухсатсиз\nназар солган одамнинг кўзини ўйиб олган уй эгаси хун бермаслиги ҳақидаги гаплари эса бировнинг ҳовлисига изнсиз қараган одам катта жиноят қилганидан дарак беради.\nОдатда, бировнинг кўзига зарар етказган одамдан қасос олинади. Яъни унинг ҳам кўзига зарар етказилади ёки хун ундирилади. Фақат ўзини ҳимоя этиб, тажовузкорнинг кўзини ўйиб олган одам хун тўламаслиги мумкин. Бировнинг ҳовлисига изнсиз қараган хиёнаткор кўз ҳам тажовузкор кимса кабидир.\nШунингдек, бировнинг мактубини ўғирлаб олиш ёки зўрлик қилиб ўқишга интилиш у ёқда турсин, изнсиз назар солиш ҳам мумкин эмас. Ким бировнинг мактубига изнсиз назар солса, дўзах оташига назар солгандек бўлиши оддий гап эмас.\nУламоларимиз назар солишга оид ҳукмни эшитишга, қулоқ солишга ҳам қиёс қилганлар. Яъни бировнинг ҳовлисига, мактубига изнсиз назар солиш қанчалик ҳаром бўлса, ўша ҳовли ва уйдаги овозларга, гап-сўзларга яширинча қулоқ солиш ҳам шунчалик ҳаромдир.\nБировнинг ҳузурига киришга изн сўрашнинг ҳам ўзига яраша одоблари бордир. Мусулмон кишилар ушбу исломий одобларга амал қилмоқлари лозимдир. Аввало, изн сўраётган одам ҳовлига, уйичига назар солмасдан, бошқа томонга қараб туриб, изн сўраши керак.\nИмом Абу Довуд Ҳузайл ибн Шурҳабийлдан ривоят қилган ҳадисда қуйидагилар зикр қилинади: «Бир одам Расулуллоҳ соллаллоҳу алайҳи васалламнинг эшикларига қараб туриб, изн сўрай бошлади. Расулуллоҳ соллаллоҳу алайҳи васаллам унга: «Сен ундоқ ёки бундоқ тур, изн сўраш назардан сақланиш учун жорий қилингандир», дедилар».\nЯъни изн сўраш бировнинг уйига назар тушмаслиги учун жорий қилинган, ичкарига қараб туриб, изн сўрашнинг нима кераги бор?! Шунинг учун ҳам изн сўрамоқчи бўлган кишилар эшикка юзма-юз ҳолатда эмас, балки ўнг ёки чап тарафлари билан турмоқлари лозим.\nУстоз Шайҳ Муҳаммад Содиқ Муҳаммад Юсуфнинг\n(“Тафсири Ҳилол” китобидан).\nҚамариддин хожи Минҳожиддинов\n/ Бировнинг ҳовлисига изнсиз қараган тажовузкор кимса кабидир


2009 йил 22 июнь куни Олий Мажлис Қонунчилик палатасида Ўзбекистон «Адолат» социал-демократик партияси фракциясининг навбатдаги йиғилиши бўлиб ўтди. Йиғилишни фракция раҳбари, Олий Мажлис Қонунчилик палатаси Спикери ўринбосари И.Саифназаров олиб борди.\n2009 йил 22 июнь куни Олий Мажлис Қонунчилик палатасида Ўзбекистон “Миллий тикланиш” демократик партияси фракциясининг йиғилиши бўлиб ўтди\nЎзбекистон Либерал-демократик партиясининг Олий Мажлис Қонунчилик палатасидаги фракциясининг навбатдаги йиғилиши\n22 июнь куни Тадбиркорлар ва ишбилармонлар ҳаракати – Ўзбекистон Либерал-демократик партиясининг Олий Мажлис Қонунчилик палатасидаги фракциясининг навбатдаги йиғилиши бўлиб ўтди. Унда Халқ депутатлари маҳаллий кенгашларидаги ЎзЛиДеП партиявий депутатлик гуруҳларининг вакиллари иштирок этди.\n2009 йил 15 июнь куни Олий Мажлис Қонунчилик палатасида Ўзбекистон «Адолат» социал-демократик партияси фракциясининг навбатдаги йиғилиши бўлиб ўтди. Йиғилишни фракция раҳбари, Олий Мажлис Қонунчилик палатаси Спикери ўринбосари И.Саифназаров олиб борди.\n2009 йил 15 июнь куни Олий Мажлис Қонунчилик палатасида Ўзбекистон “Миллий тикланиш” демократик партияси фракциясининг йиғилиши бўлиб ўтди\n2009 йил 15 июнь куни Олий Мажлис Қонунчилик палатасидаги Ўзбекистон Халқ демократик партияси фракцияси мажлиси бўлиб ўтди


Мухтар Шаханов – ҳоким ҳузурида\nЁзувчи, таржимон, жамоат арбоби, Қозоғистон халқ ёзувчиси Мухтар Шаханов 75 ёшга тўлди. Вилоят ҳокими Жансейит Туймебаев муборак таваллуд айёми муносабати билан ёзувчини қутлади.\nУчрашувда минтақа раҳбари халқ ёзувчисининг қозоқ адабиётига қилган хизматига алоҳида тўхталди.\n– Сизни ўтган асрдан яхши таниймиз. Биз сизнинг шеърларингизни ўқиб вояга етдик. Ҳали ёдимда, 1986 йили Москвада ўтган ижодий кечада бунга гувоҳ бўлган эдим. Шу йилларда Москвада шундай учрашув ўтказиш жасорат эди. Сўнг, Желтўқсан воқеасига боғлиқ анча ташаббуслар кўтардингиз. Бу сизнинг нафақат ёзувчи, балки ватанпарварлигингизнинг ёрқин далилидир. Сиз Жанубнинг фахрисиз ва сиз билан биз фахрланамиз, қозоқ адабиёти оқсоқоли сифатида элимизга астойдил хизмат қилиб келяпсиз, – деди Жансейит Қансейитули.\nЁзувчи ижодининг асосий концепцияси – инсонийлик ва адолатни юксакка кўтариш, зулм ва зўравонликни инсон руҳиятига қарши хусусиятлар сифатида ошкор этиш.\nҚозоқ адабиёти ва санъатининг ривожига муносиб ҳисса қўшган оқиннинг “Эверестке шығу”, “Жалын”, “Достық өлкесінің заңы”, “Шыңғысханның пенделік құпияси”номли китоблари элимизнинг тоза миллий руҳидан нафас олган мураккаб ижод намуналари сифатида жаҳон адабиёти сафига қўшилди.\nАйтиш жоиз, Элбошининг “Келажакка йўлланма: маънавий янгиланиш” мақоласи доирасида Ж. Шанин номидаги вилоят академия қозоқ драма театрида ёзувчининг 75 йиллик тўйи муносабати билан “Дунё таниган ёзувчи” мавзуида ижодий кечаси уюштирилди. Театр фойесида Мухтар Шахановнинг 75 йиллик юбилейига бағишланган кўргазма ташкиллаштирилиб, унда ёзувчининг китоблари ва оқин тўғрисидаги эсдалик мақолалар жамланган.\nМухтабар УСМОНОВА, 2017-10-24, 11:42 138


Рустам Ашурматов "Гвангжу"га ёрдам бериш учун келдим 17-10-2021, 00:18 | Zamin.uz\n06:02 / 17.02.2019\nРустам Ашурматов: "Гвангжу"га ёрдам бериш учун келдим\nЯна бир футболчимиз расман легионер мақомини олди. Барчамизга яхши таниш бўлган, ўтган йили U-23 Осиё чемпиони бўлган Рустам Ашурматов Жанубий Корея чемпионатига кўчиб ўтди. Катта футболга «Бунёдкор» клуби орқали кириб келган истеъдодли ҳимоячи беш йиллик фаолиятидан сўнг ушбу жамоани тарк этишга қарор қилди. Аслида футболчининг «Бунёдкор»ни тарк этиб, бошқа жамоа сафига қўшилиши кутилаётган воқеа эди. Бироқ фаолиятини айнан қайси клубда давом эттириши мавҳум бўлиб турганди. Боиси Рустамни ўз сафида кўришни хоҳлаётган жамоалар бисёр эди.\nНиҳоят, ўтган ҳафтада футболчи ўзи учун энг тўғри танловни қабул қилди Энди у Жанубий Кореянинг «Гвангжу» жамоаси шарафини ҳимоя қилади. Шуни айтишимиз жоизки, Ашурматовнинг янги жамоаси Жанубий Корея чемпионатининг «К-2» лигасида иштирок этади. Ёдингизда бўлса, бунгача Жанубий Корея чемпионатига яна бир ҳамюртимиз Икром Алибоев кўчиб ўтганди ва у «К-1» лигаси қанташчиси «Сеул» жамоаси аъзосига айланганди. Кўриниб турибдики, кореяликларнинг футболчиларимизга бўлган эътибори ва қизиқиши чакки эмас.\n«Гвангжу» клуби Ашурматов учун жиддий қизиқиш билдиргани учун якунда уни қўлга киритишга муваффақ бўлди. Шу тариқа, Рустамнинг фаолиятида янги саҳифа очилмоқда. У «Бунёдкор»дан бошқа жамоада тўп сурмаганди. Энди эса илк бор легионер сифатида хориж чемпионатида тўп сурадиган бўлди. «Бунёдкор»нинг собиқ ўйинчиси янги клубига кўчиб ўтгач, ўзи билан боғлангандик. Аммо ўшанда «Гвангжу» ҳали бу трансферни расман эълон қилмагани учун бироз шошмай турайлик деганди. Ниҳоят, ушбу жамоа Ашурматовни расман омма эътиборига таништирганидан кейин футболчи «ФЭ» учун ўз фикрлари била ўртоқлашди.\n«Пахтакор» ва «Локомотив»дан ҳам таклифлар бўлганди»\n- «Гвангжа» жамоасидан менга қизиқиш билдирилди ва уларнинг таклифи мени ўзига тортди. Шу билан бирга менга бошқа клублардан ҳам жиддий таклифлар бор эди. Шунинг эвазига менда вариантлардан бирини танлаш борасида иккиланиш бор эди. Айниқса, ўзимизнинг етакчи жамоалар – «Пахтакор», «Локомотив» каби жамоалардан катта қизиқишлар бўлганди. Лекин охир-оқибат ўзимни легионер сифатида синаб кўришни хоҳладим. Шу боис «Гвангжу» жамоасини танладим.\n«Кореяга кетишимда менга кўпчилик ёрдам берди»\n- Албатта, менинг бу клубга ўтишимга туртки бўлган инсонлар кўп. Биринчи ўринда оилам ва яқинларимни айтган бўлардим. Табиийки, тоғам – Бахтиёр Ашурматов ҳам бу қарорни танлашимда менга кўп ёрдам берди. «Бунёдкор» раҳбарияти ҳам ушбу вариантнинг амалга ошишида ўз ёрдамларини беришди. Натижада иккала клуб раҳбарлари ўзаро келишиб олишди.\n«Гвангжу»да ҳамма билан яхши муносабат ўрнатдим»\n- Янги жамоамдаги дастлабки таассуротларим ижобий. Ўтган вақт давомида «Гванжу»га анча мослашиб қолдим. Чунки янги клубим билан 10 кундан зиёд вақт давомида биргаман. Мураббий ва футболчилар билан ажойиб муносабатни ўртана олдим. Жамоанинг машғулотлари ҳам менга ёқяпти, турлича қизиқарли кўринишда ўтмоқда. У ерда машғулотларда жисмоний ва техник томондан ҳам эътибор кучли. Бу ерда мураббийлар штабида бразилиялик мутахассис ҳам бор ва у футболчиларнинг жисмоний тайёргарлигига жавобгар ҳисобланади.\n«Қачондир легионерга айланишим керак эди»\n- Аслида легионер мақомида тўп суриш футболчига жуда қийин. Биринчидан тил муаммоси, иккинчидан менталитет, учинчидан янги жамоага мослашиш каби ўзига яраша қийин жиҳатлари бор. «Бунёдкор» клубида беш йил ўйнадим. У ерда озми-кўпми ютуқларга эришдим. Қўлимдан келганича жамоага ёрдам бердим. Худога шукрки, мухлисларнинг ҳам эътиборига тушдим. Лекин қачондир олдинга қадам ташлашим керак эди. Яъни, вақти келиб мен ҳам легионер мақомига эга бўлишим лозим эди. Мана, эндиликда менга ҳам легионерга айланиш насиб қилди. Доим Ўзбекистон номини муносиб ҳимоя қилишга ҳаракат қиламан.\n«Янги жамоам билан мақсадларимиз катта»\n- «Гвангжу» жамоаси билан икки йиллик шартномага имзо чекдим. Бизнинг ушбу жамоа билан биргаликдаги мақсадларимиз юқори. Клуб ҳам кўтарилиш учун жиддий қадамларни ташламоқда. «Гвангжу» келаси мавсумни «К-1» лигасида ўтказишни ўз олдига асосий мақсад қилиб қўйган. Мен ҳам янги жамоамнинг ушбу мақсади йўлида бор кучимни сарфлашга тайёрман.\n- Шу ўринда миннатдорчилик билдиришим керак бўлган инсонлар жуда кўп. Аммо ҳозирда уларни бирма-бир санаб ўтадиган ҳолат эмас. Умумий қилиб ҳаммасига раҳмат айтаман. «Бунёдкор»даги барча-барчага ҳам ўз миннатдорчилигимни билдираман. Агарда улар бўлмаганида балки мен легионер ёки футболчи мақомига эга бўлмаган бўлардим. Бу клубдагилар менга кўп ёрдам беришди. «Бунёдкор» ҳамма вақт менинг қалбимда қолади. Шунинг учун бу жамоани ҳеч қачон унутмайман. Имкони борича собиқ жамоамнинг ҳар бир ўйинларини кузатиб боришга ҳаракат қиламан. Шунингдек, «Бунёдкор»нинг мухлисларига ҳам катта раҳмат. Улар яхши ва ёмон кунларда ҳам клуб билан бирга бўлишди. Насиб қилса, ишқибозлар билан алоқани сақлаб қоламан.\n«Ҳали олдинга ташлайдиган қадамларим кўп»\n- Менинг олдимдаги мақсадим легионер мақомига эга бўлиш эди. Ушбу ниятимга эса деярли эришдим. Эндиликда менинг бундан кейинги мақсадларимда янада катта. Ҳозирда мен Жанубий Кореянинг «К-2» лигасида иштирок этаман. Ушбу жамоада ўзимни кўрсатиш орқали янада кучли клублар ва лигаларга ўтиш ниятим бор. Менинг ҳали олдинга ташлайдиган қадамларим жуда ҳам кўп.\nЯнгиликлар » Спорт » Рустам Ашурматов: "Гвангжу"га ёрдам бериш учун келдим


Квартираларнинг олди-сотдисида қарзнинг йўқлиги тўғрисида маълумотномаларни тақдим этиш Қоидалар билан мустаҳкамланган.\nТурар жойлар олди-сотдиси шартномаларини расмийлаштиришда коммунал маҳсулот истеъмоли, шу жумладан электр энергияси учун ҳақ тўлаш бўйича қарзнинг йўқлиги тўғрисида маълумотнома тақдим этиш талаб қилинади. Бироқ фуқаролар кўпинча: «Ушбу талаб қандай асосга кўра қўйилади? Бу ҳақда қайд этилган ҳужжатларни кўрсатинг» – деб эътироз билдиришади. Асосан ушбу талаблар истеъмолчиларнинг кенг доираси эътиборига етказилмайдиган идоравий циркулярларда қайд этилган бўлади. Шу сабабли улар очиқ-ошкор бўлиши, ҳеч бўлмаганда муайян коммунал хизматларни тақдим этиш қоидаларида мустаҳкамланган бўлиши кераклиги аён ҳақиқатдир.\nҚоидаларнинг 94-бандига киритилган ўзгартиришлар ушбу масалага аниқлик ва равшанлик киритди. Уларда назарда тутилишича, уй-жойларнинг, турар жой ва нотурар жой фонди биноларининг олди-сотди шартномаларини рўйхатдан ўтказиш ҳамда шахсий ҳисобрақамини бошқа истеъмолчига қайта расмийлаштириш фақат электр энергияси учун қарзнинг йўқлиги тўғрисида белгиланган намунадаги маълумотнома мавжуд бўлганда амалга оширилади.\nҚоидаларда қайд этилишича, истеъмолчи эгаллаб турган биносидан унинг берилиши, сотилиши ёки бошқа сабабларга кўра кўчиб кетган тақдирда, у бу ҳақда ҲЭТКни ёзма шаклда хабардор қилиши ҳамда электр энергияси учун кўчиб кетиш кунигача тўлиқ ҳисоб-китоб қилиши шарт. Қоидаларнинг 73-бандига киритилган ўзгартиришларда белгиланишича, шундан сўнг ҲЭТК қарзнинг йўқлиги тўғрисида маълумотнома беради ва объектга электр энергияси етказиб беришни тўхтатади. Янги истеъмолчини расмийлаштириш ва электр қурилмаларини электр тармоғига улаш белгиланган тартибда амалга оширилади.\nҚоидаларнинг 94-бандига ўзгартиришлар киритилишини истеъмолчи ва электр энергиясини ҳисобга олиш асбобларини чет шахсларнинг аралашувидан – демак, эҳтимолий хатарлар ва суиистеъмолликлардан ҳимоялаш зарурати юзага келтирди. Шу муносабат билан шахсий ҳисобрақамини бошқа истеъмолчига қайта расмийлаштириш ҳамда ҳисобга олиш асбобларини кўчириш ҲЭТК томонидан амалга оширилиши назарда тутилган.


Навоийда аламли мағлубият...\nСуперлига 17-тури доирасида Навоийда «Қизилқум» меҳмони бўлган «Динамо» сафардан аламли мағлубият билан қайтди.\nҚизиқарли кечган учрашувнинг 55-дақиқасида ҳимоядаги хатодан Шерали Жўраев фойдаланган бўлса, 65-дақиқада Мате Ватцадзе иккинчи марта ҳам хатоликни кечирмади ва ҳисобни 2:0га оширди. 76-дақиқада эса Қадамбой Нурметовга ишлатилган пенальтини Жасур Азимовга голга айлантирди – 2:1.\nCoca-Cola Суперлигаси / 17-тур\n«ҚИЗИЛҚУМ» - «ДИНАМО» 2:1\nНавоий. «Ёшлар» спорт мажмуаси. 5500 томошабин\nҲакамлар: Шерзод Қосимов, Санжар Шоюсупов, Алишер Усмонов, Ҳусан Музаффаров\nГоллар: Шерали Жўраев, 55 (1:0), Мате Ватцадзе, 65 (2:0), Жасур Азимов, 76 пенальтидан (2:1)\n«Қизилқум»: Евгений Черемисин, Алишер Саноев, Лаша Тотадзе, Лустица Стивен Питер, Салим Мустафоев, Муҳсинжон Убайдуллаев (Суҳробжон Ярашов, 77), Шерали Жўраев, Азизбек Усмонов, Руслан Маргиев, Мате Ватцадзе (Воҳид Шодиев, 74), Достон Ибрагимов (Суннатилла Абдуллажонов, 69).\n«Динамо»: Ботирали Эргашев, Миркомил Лоқаев, Ҳакимхон Аламхонов, Жасур Азимов, Баҳодир Насимов, Дамир Темиров, Сардорбек Эминов (Қадамбой Нурметов, 60), Жасурбек Ўринов, Бобур Қосимов, Ихтиёр Тошпўлатов (Амиржон Сафаров, 63), Шоҳруҳбек Абдураҳмонов (Обиджон Ҳакимов, 68).\nОгоҳлантиришлар: Йўқ – Жасур Азимов, 26, Амиржон Сафаров, 89.\nЎқилди (марта): 553. Киритилган сана: 2019-08-19 00:00:00.


Такси ҳайдовчиси Брюсселда бомбаларни топишда ёрдам берди\n13:47 / 23.03.2016\nБрюссель полицияси такси ҳайдовчиси берган маълумотларга таянган ҳолда аэропорт ва Скарбек коммунасидаги квартирада портлаш мосламасини қўлга киритди.\nLa Derniere Heure нашрининг хабарига кўра, ҳайдовчи тахминий террористларни аэропортга олиб борган. ОАВ орқали жиноятчилар ҳақида эшитгач, у ўша заҳоти полиция билан боғланади ва шубҳали шахслар, кузатув камераларида кўрсатилганидек, учта эмас, кўпроқ сумка олиб киришганини маълум қилади. Айнан шу кўрсатмалар полицияга Брюссель аэропортида портламаган бомбани топишда ёрдам берди.\nБундан ташқари, такси ҳайдовчиси йўловчиларни олиб кетган Скарбек коммунасидаги уй манзилини ҳам билдирган. Унинг айтишича, йўловчилар кўпроқ халта олмоқчи бўлишган, лекин машинада бошқа жой қолмаган. Кўрсатилган манзил тинтув қилинганда, портловчи мослама, кимёвий моддалар ва ИШИД террористик гуруҳининг байроғи топилган.


Масжидга камера нима керак?\nНаманганлик суҳбатдошимиз вилоятдаги баъзи масжидларда видеокамералар пайдо бўлганини айтмоқда.\n"Эркин микрофон" суҳбатдошларидан бири Намангандаги масжидларда пайдо бўлган видеокамералардан ташвиш билдирган бўлса, яна бири совуқ сабаб мактаб болалари билим ололмаётганидан куюниб гапирди.\nНаманганда масжидларга камералар ўрнатилмоқда\nМасжидларга камера ўрнатилгани бизга ёқмаяпти, дейди ўзини Исломбой деб таништирган 24 яшар наманганлик диндор.\n- Бизнинг Наманганда айрим мачитларга камера қўйиб ташлаган экан. Ўшани айтмоқчи эдим. Бир ойча бўлибдида. Нима мақсадда қўйишганини билолмадим. Ўшанга ҳайрон бўлиб телефон қилган эдим.\nОзодлик: Қаерига қанақа камералар қўйилган?\n- Эшикнинг тагига қўйишган.\nОзодлик: Хавфсизлик боис қўйишгандир балки.\n- Камера билан кўриб туриш учун деб ўйлаяпманда. Менинг ўйлашимча, одам кўп бўлган пайтда, менимча, яхши нарсамасда.\nОзодлик: Нимага яхшимас?\n- Шу чоққача қўйилмаганда. Яқиндан қўйилиши ғалатида. Одамлар тасвирга тушиб қоладику. Телевидениега чиқадиган пайт қўйса бўлади. Яхшимасда.\nОзодлик: Таъқиб мақсадида қўйилган деб ўйлаяпсизми?\n- Шунақа. Қўйилмаса яхши бўларди.\nОзодлик: Камера ҳамма масжидга қўйилганми?\n- Эшитишимча, иккита мачитга қўйилган экан, дейди наманганлик суҳбатдош.\nМактаблар очилди, лекин...\nБухорода мактаблар қайта очилди, лекин ўқувчилар совуқ сабаб қолдирган дарсларини тўлиқ ўзлаштиролмаяпти, дейди ўз исми эфирда берилишини хоҳламаган ғиждувонлик ўқитувчи.\n- Она тили ва адабиëт фани ўқитувчисиман. Йилнинг энг яхши ўқитувчиси кўрик танловининг республика босқичида 2007 йилги совриндориман. Мактабда совуқда ўқишлар уч кун тўхтаб қолди. Реконструкция қилинган мактаб. Лекин газ йўқ. Ўқувчиларнинг давомати 50 фоиз даражада десам ҳам бўлади.\nОзодлик: Ҳозир мактаблар қайтадан очилдими?\n- Қайтадан очилди.\nОзодлик: Ўтилмай қолинган дарсларни болалар қандай ўзлаштиришаяпти?\n- Уни қўшимча машғулотлар орқали олиб боришаяпти ўқитувчилар.\nОзодлик: Ҳозир қанақа аҳвол? Синфлар исиб қолдими?\n- Синфлар исигани йўқ. Синфлар жуда ҳам совуқ ҳозир.\nОзодлик: Қандай ўтилаяпти дарслар?\n- Мен ўзим вилоят газ бўлими бошқармаси бошлиғига ариза билан мурожаат қилганман. Лекин бизнинг ҳудудда газ учун деб аҳолидан пул йиғилган. Лекин газ йўқ ҳозир. Масалан мен ўзим 1,5 миллион сўмга ўтин сотиб олдим. Мактабда аҳвол жуда ҳам қониқарсиз. Болалар мажбур келишади. Синфлар совуқ. Болалар ўзларининг кийимида ўтиришади, дейди ғиждувонлик ўқитувчи.\nҚўшиқдан ўқ чиқди\nЧирчиқда рок ишқибозининг қўшиғи сабаб қозоқлар ва ўзбеклар ўртасида миллий низо келиб чиқишига бир баҳя қолди, дейди ўз исмини айтмаган чирчиқлик 23 яшар талаба.\nОзодлик: Қозоқлар билан ўзбеклар ўртасаида жанжал чиққан дейишаяпти икки ҳафта олдин.\n- Ўқувчилар ўртасида бўлди. Ўзим гувоҳи бўлдим. Ўзбек ўқувчиси қозоқлар тўғрисида қўшиқ айтганда. Қозоқларнинг нафсониятига, миллатига тегадиган қўшиқ ëзганда.\nОзодлик: Ўзингиз эшитдингизми шу қўшиқни?\n- Ҳа. “Сенлар ҳар хил нарсаларни кийиб оласан, ўзингча блотной болаларсан, крутойлик қилиб юрасан, фаҳминг кам”, ҳар хил шунақа гаплар.\nОзодлик: Қўшиқ тарқалди. Кейин нима бўлди?\n- Телефонда тарқалди. Қозоқлар автостанцияда тўрттами ўзбек болани уриб ташлашган. Шундан кейин эртаси куни ўзбеклар йиғилиб Чирчиқ, Товоқсой болалари йиғилиб келиб, коллежнинг олдида катта жанжал бўлиб, олдидан чиққан қозоқларнинг ҳаммасини урган. Шу куни тарқалиб эртаси куни қозоқлар йиғилиб чиққан. Ўзбеклар билан сал жанжал бўлар бўлмас бўлди. Милиция тарқатиб юборди. Уже оëққа турган эди милиция.\nОзодлик: Жанжалда неча киши қатнашди?\n- Ўзбеклар биринчи кун йиғилиб келганда тахминан 150-200 атрофида эди. Эртасига қозоқлар 50-100 бўлиб келди. Барибир милиция тарқатди.\nОзодлик: Қамалганлар бўлдими?\n- Коллеж ўқувчиларидан 30та бола милицияда. Қўшиқ рок усулида ëзилганда. Жанжалдан икки-уч кун олдинроқ айтган ашулани.\nОзодлик: Қўшиқни ëзган боланинг шахси маълумми?\n- Шахсини яширишаяпти, лекин у қўшқўрғонлик бола экан. Саноат иқтисодиëт коллежининг биринчи курс талабаси экан. Милиция ҳозир қўшиқ тарқалиб кетмаслиги учун телефонлар ҳаммаси текширилиб ўчирилди. Болани қозоқ болалар урган экан олдин. Рок усулига қизиқиб юрадиган бола экан.\nОзодлик: Ҳозир қанақа аҳвол?\n- Ҳозир тинч ҳамма ëқ, дейди чирчиқлик суҳбатдош.\nСиёсатдан оддий одамлар жабр кўрмоқда\nЎзбекистон ва Тожикистон ўртасидаги чегара ёпиб қўйилганидан деҳқонлар зарар кўряпти, дейди конибодомлик 32 яшар Нодир ака.\n- Конибодомдан гапираяпман. Андархон таможнясидан ўзбекистонликлар ўтар эдида. Очеред бўлиб кетарди. Йўлни бекитиб ташлади. Шу ердан тирикчилик қиларди водийликлар. Олтиариқнинг бодринги, деҳқонлари полний Тожикистондан тирикчилик қиларди шу ерда сотиб. Чегарани очиб қўйсин. Қанча одам шу ердан тирикчилик қилиб турган эди. Ҳозир шунақа қийналган. Чегарани очмайди. Каримовнинг нимасида мана бекитиб ташлаб, одамлар даже буваси, бошқаси ўтиб қолаяпти бора олмайди. Тожикистонликлар тўй қиладиган бўлса, Қўқон бозорига икки марта бориб келмаса тўй бўлмас эдида. Савдогарларга ҳам нима йўқ. Деҳқонларнинг нарсаси чириб кетади. Тожикистонликлар оларди. Қийналаяптида. Халқи талаб қилмайди шуни, ўзбекистонликлар “чегарани очиб қўй” демайди, дейди конибодомлик Нодир ака.


Бугун тунда ЕЧЛ 1/8 финал доирасида иккита жавоб баҳси бўлиб ўтади. Жумладан, “Барселона” ўз майдонида “ПСЖ”ни қабул қилади. Бўлажак учрашув олдидан эса биз мазкур баҳсга алоқадор бўлган айрим фактлар билан сизларни таништирамиз.\nМавзуга оид: “Барселона” дарвозасини ЕЧЛда “илма-тешик” қилган жамоалар\nСерхио Рамос қайд этган 4 та “дубль”\n1. 2014/15 йилги мавсумда бу икки жамоалар ўзаро 4 марта баҳс юритишган. 6-турда “Камп Ноу”да кечган ўйинда Златан Ибрагимович парижликларни ҳисобда олдинга олиб чиққан бўлса, МSN триоси бу голга биттадан жавоб қайтаришган эди – 3:1.\n2. Бундан олдин эса 2-турда “Парк де Пренс”да ўтган беллашувда мезбонлар каталонияликларни мағлуб этишнинг уддасидан чиққан эди – 3:2. Ўшанда “ПСЖ” сафида голларни Давид Луис, Марко Вератти хамда Блез Матюйдилар киритган бўлса, “Барса” сафида Месси ва Неймарлар Сиригу дарвозасини ишғол этган эдилар.\n3. Бу икки жамоаларнинг йўли чорак финалда яна кесишган эди. Плей-оффдаги ҳар икки ўйинда эса “Барселона” ғалаба қозонган. “Парк де Пренс”даги беллашувда Неймар ва Суарес(2 та)ларнинг голларига мезбонлар қайсидир маънода Жереми Матьенинг автоголи билан жавоб қайтарган эдилар.\n4. “Камп Ноу”да эса Неймарнинг “дубль”и эвазига Луис Энрике шогирдлари 2–0 ҳисобида ғалаба қозонган эди.\n5. “Барселона” ўз майдонида француз клубларига деярли умуман имкон бермаган: 7 ғалаба, икки дуранг ва бир мағлубият. Умуман олганда “Барса” француз жамоалари билан 21 марта рўбаро келган. Улардаги натижалар эса қуйидагича кўриниш олган: 12 ғалаба, 5 дуранг ва 4 мағлубият.\n6. Луис Энрике жамоаси ЕЧЛ доирасида “Камп Ноу”да кечган кетма-кет 14 ўйиндирки, фақат ғалаба қозониб келмоқда. Сўнгги бор “блаугранаслар” ўз уйида 2013 йилнинг сентябр ойида мағлубиятга учраган;\n7. “Барселона” мана кетма-кет 14 йилдирки, ЕЧЛнинг баҳорги мавсумида ҳам ўйнаб келмоқда. Бу йил эса Энрике шогирдлари гуруҳда “Манчестер Сити” 6 очкога ортда қолдирган холда плей-оффга чиқди ва кетма-кет 10 мавсумдирки, “кўк-анорранглилар” ўз гуруҳларида етакчиликни ҳеч кимга бермай келмоқда;\n8. Бу мавсум “Барса” ўз майдонида ўтган ҳар уччала баҳсда ғалаба қозонган. Тўплар нисбати – 15:0;\n9. Агарда бугун мезбонлар чорак финалга чиқишга ўзларида куч топа билишса, яна бир рекорд ўрнатилади. Гап шундаки, каталонияликлар мана кетма-кет 9 мавсумдирки чорак финалга чиқиб келишмоқда ва агарда, бугун мазкур ан`ана давом этадиган бўлса, жамоа бу борада рекорд ўрнатади.\n10. “Барселона” плей-оффнинг илк ўйинида мағлубиятга учраган ҳолат 26 қайд этилган ва шуларнинг 12 тасида “блаугранаслар” мусобақадаги юришларини давом эттиришган;\n11. “ПСЖ” эса кетма-кет 4 мавсумдирки, чорак финалда мунтазам иштирок этиб келмоқда;\n12. Парижликлар испан жамоалари билан 12 марта тўқнаш келган ва шулардан фақат 4 тасида французлар ғалаба қозонган бўлсалар, 6 бор мағлубиятга учраган ва қолган икки ўйинда эса ғолиб номи аниқланмаган;